IV URTEA — N. 35\nSuplemento a la Hoja ANAITASUNA de Guipúzcoa\nUrria-Zemendia-Lotazilla (10-11-12) 1956\nAzkue euskaldun aundiaz. Lekeitio zorretan dago\nZein ete dau gai pozgarriagorik, oraingoz, euskal-idazle batek, R. M. Azkue-ren gaiñean jardutea baiño?\nOlantxe da. Ta ganera, ba dogu poz ori berarizkoago ta barrukoago egiteko errazoi ta ziorik. Gaur aitatu ta goratu nai doguna errikidea dogulako, Lekeitioko seme, ain zuzen be.\nAldi onetan gure Eliza Amak liburu santuetan aitatuten dauan antzera esan giñei: «Poztu zaitez ba, Lekeitio; zeu uri txikia izanik, euskaldun andienetako bat zure magalean sortu izan dozulako».\nTa ez sortu bakarrik, azi ta bizi be, geienbat, Lekeition egin zalako. Batzuetan kanpoan ibili arren, aren gogo ta maitasuna uneoro bere sorterri kutunagan eban-ta. Ona zegaitik. Udaro, iru-lau illabete egoten ekian bere baztertxuan. Eta bera beti egon oi zan lekuan, Euskaltzaindiaren etxe zabalean, Bilboko Erriberako bere langelan zituan lagunik kutunenak, oneixek ziralako: iru foto eder, irurak Lekeitiokoak.\nEurotarik bata, luzangea da, lau zatiz ornidua; portu osoa erakusten dauskuna alderen alde, eleiza ostetik asi eta ipar-moilla muturreraiñokoa. Antxe agiri da, bera azken urteetan bizi izan zan etxe gora ta liraiña. Jaio zan etxea ezta an agiri, baiña bai Konpañiako elizearen teillatua. Onen ondotxuan dogu aren jaiotetxea.\nBigarren argazkian, plazea, elizaurrea ta kaia agiri dira. Eta irugarrena, Lekeitioko altara nagusi gotiko ospatsuarena da. Aurrez aurre, bere pianu ganean eukiten eban gure apaiz euskaltzale ta erri-maite zintzo arek.\nBear ba da, ezta gure jaioterrian onen ereduko edo neurriko gizonik sortu izan. Dana dala, mundu guztian zear, filologi-jakintsuen artean gure erritxua ezaguna baldin ba da, Azkue-gaitik da. Eta Euskalerrion berton bere, gure Don Resurreccion-en maillako gizonik, gitxi bai gitxi izan da. Arrokeririk bage, orra egia esan.\nZor aundia dautso, ba, gure jaioterriak bere seme gaillen ta andi oneri.\nLekeitio-ko Udalak erdi erabagita-edo dituan asmuok, albait lenen bete ta egiztau bear leukezala dirudi: Azkueren izena kale ederren bateri ezarri; aren jaiotetxean arlandu txairo bat ipini eta aren gomutaz, ta leku egokiren baten irudi ikusgarri apain bat jaso. Eta Errikoseme KUTUN-tzat izentau.\nBere erria ainbeste goratu dauanak, ori ta geiago be, ondo merezi daualako.\nLekeitiarra zan aren aita, Eusebio Maria, maisu argi ta euskal-olerkari bikaiña. Onen omenez, 1936-ko bagillean, au idazten dauanak, itzaldi labur baten ondoren, gomuta-arria agertuteko atsegiña izan eban.\nAma, mundekarra izan zan, Mari Karmen Aberasturi. Jaio, 1864 gn. abustuaren bostean jaio zan, Apalloa kaleko goienengo etxean, goruntz igonik eskumatara.\nBere jaiotegunez, urtero ekian joaten-etxe maite orretara, ordu bat edo bi bertan egoteko asmoz, an bizi ziran adiskideen artean. Biotz samurra iragarten dauan egikera bakana!...\nAitak, bere jakintza gaiak irakatsi eutsazan, Nautika-kontuak. Baiña andik lasterrera abadekigintzan jardun eban abade egin arte, eta Teologiako doktore, ganera. Arrezkero, Euskera-miñak jo eban burutik beatzetaraiño, eta baita musika-zaletasunak be.\nAldi aretan, Bizkaiko Diputaziñoiak Euskerea goratu ta indartu nairik, Euskal katedra bat sortu eban Bilbon. Bost gazte gartsuk agertu eben euren burua, euskal-maisu izateko. Eurotariko iru oso ezagunak izan ziran andik aurrerantzean: Arana, Unamuno ta Azkue, il ziranez izendatuak.\nGazterik il zan Arana; alabaiña, euskal-soloan lorratz bizia ta bere «eskola» utzirik eta idazle ugariren azi izanik. Unamuno bere, euskaltzale gartsu izan zan gaztetan, geroago garrik eta surik barik geldituarren.\nAzkue-k lortu eban zer esan ugari ostean, Katedra ori. Ta ordurik eta eriotzararte, urte luze ta luzeetan, bai zintzo ekin be, euskera-maisutzan!...\nAinbat eta ainbat liburu eder agertu izan ditu R. M. Azkue abadeak.\nBatez be, Euskal iztegi nagusia, «Diccionario Vasco-Español-Francés», DVEF, izan da aren emaitzik joriena. Orain dala berrogetamar urte agertua, tomo bitan. Beste edozein gizon jakitunek esana, barriztau daigum gizon pillokada batek egiteko lan ikaragarria dana, bakar batek egin eban; geure erritarrak.\nNorbaitek esan ebanez, liburu ori argitaratzean, asmo zolia izan eban ganera: arean, gaztelaniaz ezezik, prantsesez be, egitea. Orrek ezagutuerazo dau arrezkero geien bat, Europan eta mundu zabalean, gure Euskera zaar eta baliotsua.\nBeste iru lan bere, ezin neurtuzkoak izan dira, andi, bikain, mugabakoak; Azkue-k egiñak lan etenbagean.\nGaltzeko arriskuan ebiltzan gure kanta ta abestiak, euren musika eta letraz batzeko, dei bat egin eban Bizkaiko Aldundiak. Gizon azkar bi agertu ziran, bakoitzaren sorta ederrak bildu ta aukeratu ondoren. Azkue-k milla ta geiago kantaz egiñiko txorta ederra; Aita Donostia-k beste txorta jakingarri ta mamintsua. Gizon biok joan yakuz alkarren ondorik, Euskalerria miñez ta atsekabez ta utsune bete eziñekoz utzirik...\nGramatika lanak barriro be\nMusika-arloa ain maitagarri ta begiko yakon arren —konpositorea be, etzan makala-ta—, barriro be jo ta su ekin eutson Azkue-k gramatika lan astunetan.\nArtean, gure EUSKALTZAINDIA, Euskal-Akademia sortu eben Oñatin, Españiako azkenengo erregearen aurrean, 1918 urtean. Eta alan bear-ta, lekeitiar euskalaria aukeratu eben maipuruko, beste gizon argi askoren artean; Kanpion, Elizalde, Karmelo Etxegarai, eta abar. Asierako lan nekagarria egiteko guk orain ez dogun kemena eben gizon errime, adoretsu ta ao batekoak.\nAndik urte asko baiño leen emon eutsan Euskereari, bigarren liburu baztertu eziñekoa. Morfologia Vasca izeneko elizti ugaria. Idazkera batasunerako bidea be, agertu euskun, aren eritziz, egokiena zana: Gipuzkera osotua, ulerterrezena dalako.\nAzkenengo lanetan ederrena, «Euskalerriaren Yakintza» izan da, lau tomo lodi mamintsutan: euskaldunen siniskera, oitura, ipuin, esakera, kanta ta osakaien barri.\nLanok ba dabela ekatsen bat edo beste? Jakiña ba, gizonen lana ezezik, gizon baten lana izan dalako. Baiñan zelako lana! Sinistu eziñekoa, benetan be!\nBerak eratutako izena da NEGURI, gaur aundikien erri apain biurtutakoa.\nMadrilleko Academia Española dalakoan, Izkeltzain egin eben 1928 gn. urtean. Pariseko ta Alemaniako ta Errusiako bazkuna jakintsuetako tarteko be, ba zan.\nTeatru-lanak be, egin zituan: letra ta musikea, guztia berak asmaurikoa. Zarzuelen artean agergarriena, ta ezagunena, VIZCAITIK BIZKAIRA da. Opera bi be, egin zituan: Ortzuri ta Urlo, au euskeraz, erderaz ta alemanez.\nEliz-irakurgaiak, kantak, ume-antzerkiak, nobelak: BEIN DA BETIKO, ARDI GALDUA. LATSIBI, —au agertu barik oindiño—, iztegi txikiak, gramatikak, aldizkariak...\nLanik geienok laguntzaille eskasez edo bakar bakarrik egiñak zituan. Ezta erarik onuragarriena izan Euskerarentzat bakartadeko ekintza ori.\nBarru aundiko ta adore aparteko gizona izan zan, nunbait bere! Sarri askotan bidebagekeriz, euskaltzale izeneko askok urteetan eta urteetan baztertuta, eta zapaldu-gurarik lez izan eben gure gizona. Mingotsa da esanbearra, baiña egia da. Guzurra dirudi gizon aren erri-maitetasuna norbaitzuen ao-miñak zalantzan ipinia...\nBidebagekeri ori eta esker gaizto ori, ostera, aren eriotza-ondoren, euskaltzale guztiok ao batez eta biotz batez zuzendu nai dogu.\nAzkue ta Euskerea gure biotzetan alkar bat egiñik jarri nai ditugulako. Eta, berberak D'Abadie euskaltzale aipatuari esan eutsan lez: BEIN ETA BETIKO.\nTolerantzia eta alkartasuna\nRobert Briscoe, Dublin'eko kontsejeru munizipala, alkate egin dabe Irlanda'ko uri nagusian. Gauza arrigarria benetan! Dublin uria, guztiz katolikoa da; Robert barriz, judegua. Irlandarrak fama aundia dauke mundu guztian, kristiñau zintzoak direalako. Alan ta guztiz-bere, bildur barik autatu dabe alkatetzat judegu bat. Persona apartekoa izan bear dau gizon orrek, kargu ori merezietako. Sartukerako verbaldian auxe esan dau alkate barriak: «Biotz biotzez goratu nai dot emen, nigaz euki dozuen begirunea. Esangura aundiko barria zabalduko da etxe onetatik mundu guztian zear: «Irlanda'n tolerantzia aundia dago eta danak alkartuta bizi dira».\nEa noiz entzuten dogun orain, Israel'go judeguak, Tel-aviv urian alkate katoliko bat autatu dabela.\nOneek bai trafikanteak!\nBeiñola, 1926'an, Naziñoen Ligeak kondenatu egin eban esklavutasuna. Orain, UNO'ko 30 naziñok geitu eta osotu egin dabe orduko kondenaziñoa: asate baterako, debekatu egin dabe zorren ordezko esklavutasuna, andra-umeen salduerosia, esklavuen trafikoa. Alan ta guztiz-bere, munduan gaur egunean be andra-gizonen salerosketa aundia egiten da. Ekandu gorrotagarri ori mahometano errietan batez-bere aurkituten da. Erri orreetan, zivilizaziño ta erligiño kontuan oso atzeratuta bizi da oraindiño gentea. Latin-kulturadun naziñoetan, ba-dagoz gauza txarrak, baiña gizonen salduerosia ez da ezagututen gure errietan aintxiñako demporetatik. Gure artean gauza asko erosten dira: izen ona, aberastasuna, atsegiña, maitasuna. Baiña ez dira erosten gizonak, animaliak ferian egiten direan antzera. Mahometano errietan barriz, bizirik dago oraindiño esklavuen trafikoa. Eta ori ogeigarren gizaldian!\nMexiko'ko baserri baten, zatitu egin ditue aizkorakadaka andra bi, eta gaberdiko zeremonia ikaragarri baten ostean sutara bota. Bertako gizonak akusatu zituen, «erriko gente ezjakiñari begizkoa egin eutsela, eta deabruaren lagunak zireala».\nOna emen siñiskeriaren eta ezjakiñaren frutua. Alde batetik, andra errukarriak, gauza supernaturalak edonon ikusten dituenak, eta eguneroko ogia irabaztearren erlegiñoko rituak eta zeremoniak egiten dabezanak. Eta bestetik, gizon basatiak, siñiskeri orreeri fedea emoten deutseenak. Askotan kasualidade bat naikoa izaten da, gente ezikasia engañetako; eta orduan «begizkoan» naiz beste edozein zeremoniatan sekulako indarrak ikusten dira, eurak euretara daukezanak baiño aundiagoak. Ba-dakigu demoniñoa bizi dana, eta edozein gizonek baiño indar eta jakituri geiago daukona; baiña generalki ez dau erakusten bere almena edonoiz eta edonon. Deabrua Jaungoikoaren menpean dago, eta beronen baimen barik ezin leike ezer egin; eta zerbait egiten dauanean be, bere egitadak ez dira izaten «begizkoaren» eta beste olako txotxolokerien taiukoak.\nBermeoko Talan egon zara iñoiz? Bermeora bazoaz, Talara joan barik ez biurtu etxera. An jezarri zaitez bertan dagozan zurezko bankuetarik baten. Ikuspegi zoragarri bat zabalduko jatzu begien aurrean: Matxitxako ezkerretara, Ogoño eskumatara, bien erdian Izaro islea, bakarrik eta ixilik, bere komentu zarraren orma apurtuak erakusten. Antxe nengoan oraindiño asko ez dala. Alboan neukan-gizon mardul eta sendo batek zigarro bat eskiñi eustan.\n— Eskerrik asko, ez dot erretan —nik erantzun, eta geiago barik verbetan asi giñean. Itxasoa! ze gauza aundia dan itxasoa! gaiñeratu neutsan, neure burua apur bat romantiko egiñik. Zek emoten ete deutso geiago gizonari, lurrak ala itxasoak?\n— Ez neuke esango. Nik neuk, lurreko barri gitxi dakit. Baiña vistan dago: itxas ertzeko erriak aberatsagoak izaten dira lur barrukoak baiño.\n— Ori olan da. Zeu, mariñela antza, e?\n— Bai. Or Pisbeko makaillaozaleetan neure urtetxuak emonda nago itxasoak austen.\n— Makaillaozale diñozu? Makaillaozale nor ez, piperragaz edo tomateagaz ipiñita pil pil dagoanean? Gaziegi badago, boteilla bat ardao ekarri egarria kentzeko, ta geiago ez dozu bear makaillaozale izateko.\n— Bai, egia. Neu be orretan mutilla naiz; baiña nik oraingoan beste gauza bat esan gura neban. Euskalerri guztian, arrantzuan dabillen gizonari, arrantzale esaten deutsagu. Emen Bermeon beintzat, lebatzetan dabillen arrantzaleari ta txalupeari lebatzale, mazitan edo karnadatan dabillenari mazizale. Makaillaotan dabillenari zelan esango deutsagu ba?\n— Makaillaozale, bete betean. Orain ba, onetan asi garean ezkero, esaidazu: euskaldun asko zaree makaillaozaleak?\n— Bai. Espaiñia guztiko kompaiñietan dabiltzanak ez dira gitxi. Geienean eurak izaten jatzuz barruan agintaritzako karguetan. Kapitan asi ta beerakoak, bai kuberta gaiñean pilotuak, eta kuberta azpian makinistak eta abar.\n— Euskalerrian nondikoak?\n— Bizkaitik eta Gipuzkoatik bardintsu. Beste provintzietarik iñor be ez.\n— Non ikasiak?\n— Ofizialak eta edozein aginpide daukenak, Marina Merkantean ibilliak izaten dira. Gaiñerakoak baserrietarik etorten dira, geienak beintzat.\n— Eta zelako zeregiña izaten da barrukoa?\n— Esan deutsut. Barkuaren aginpidea beti edo geienetan euskaldunen eskuetan egoten da. Osterantzeko bearretan be ibilten dira, baiña koziñeru, gatzemoille ta onelakoetan. Beste lan astunik ez dabe egiten euskaldunak.\n— Espaiñian zenbat dira makaillao arrantzuan dabiltzan konpaiñiak?\n— Ez asko. Printzipalenak iru: Pisbe, Pebsa ta Copiba. Pisbe, indartsuena ta aberatsena: amasei ontzi daukoz eta faktoria bi, bata Pasaian, bestea Ferrolen. Pebsa zortzi barkuren jabe da, eta faktoria bat dauko Vigon. Copiba, irugarrenak, lau ontzi ta faktoria eder bat Chapelan, Vigo ta Redondela bitartean, Pontevedra provintzian. Pebsakoak euren faktoria Coruñan egiteko asmoetan dabiltz. Orregaitik, ain barik dagozan bitartean Chapelara eroaten dabe arraiña. Ba-dira beste armadore batzuk, eurak euretara dabiltzanak. Euren arrasteko vaforak erabilten ditue, eta faktoriarik ez dauken lez, Pisberi edo beste konpaiñieri saltzen deutse.\n— Extranjerutik ba-dabil makaillaozalerik?\n— Seguru. Espaiñiatik baiño geiago.\n— Euskaldunen kapitalik bai onelako negozioetan?\n— Pisben bai, besteetan ez dakit, baiña ezetzean nago.\n— Lege espezialen batzuk makaillao arrantzurako?\n— Ba-dira. Naziño bakotxaren uretarako, berak ipinten ditu bere legeak. Naziño bakotxaren uretarik kanpora, lege internazionalak dagoz, eta guztiok ibilli bear lege orreen agindura.\n— Makaillaoa bakarrik atrapetan dozue?\n— Datorrena dana, ona izan ezkero, batez-bere lupiñea, lotxea ta abar.\n— Makaillao asko Terranova aldean? Esaten dabe makaillao eme bakotxak milloika arrautza ipinten dituala.\n— Bai. Ori olan da, baiña zelako sasoia dan eta zelako urtea. Zer pasetan da antxobeagaz, zer atunagaz? Urte batzuk ugariak, beste batzuk urriak. Gaiñera, ba-dakizu esakunea, arrain aundiak txikarra jaten dau. Ba-dira arraiñak makaillaozale direanak, makaillao arrautzak jaten dituenak eta makaillao kumeakaz bizi direanak.\n— Ze modutako bearra izaten da gizonak barruan?\n— Bakotxak bere eginkizuna. Kapitanak dauko barkuaren agindua, naiz itxasoan naiz arrantzuan naiz portuan. Pilotuak dauke euren kontura kuberta gaiñeko zeregin guztien ardurea. Eurak dira arrantzua dirigietan dabenak; zetan esan be ez, beti kapitanaren begirapean. Lenengo makinistearen kontura egoten da makiñetako arazo guztia. Bere menpean dagoz bigarren eta irugarren makinistak, fogoneru ta engrasadoreak, eta euren orduetan guardia egiten dabenak. Kuberta gaiñekoak edo mariñelak, bota bear dabe «artea» itxasora. Au—«artea» jaurtigitea— arrisku aundiko gauzea izaten da benetan, batez-bere Norteko itxasoetan, denporale apur bat dabillenean. Zenbat bidar jazo da, kuberta gaiñean bere lanean dabillen gizona olatu traidore batek kuberta gaiñetik garbitu ta itxasoak iruntsitea. Eta gizajoa, alegin guztiak eginda be, eskura ezin ekarri ez bizirik ez illik. Kuberta gaiñekoen ardurea izaten da makaillaoari burua kendu, kanalean ebagi, uretan garbitu ta bodegara sartzea. Kuberta azpikoak gatzitu egiten dabe arraiña.\n— Beste gauza bat. Erlegiño gauzetan zer diñozu ba?\n— Gauza aundirik eta onik ez. Makaillaozale flota guztietan ez dago abade bat. Errian gagozanean, Canadako portuetan batez-bere, joaten gara eleizara; meza bat entzun edo Aita-gure batzuk errezau edo zeredozer egiten dogu; baiña konfesau ta komulgau ta onelakorik pentsau be ez. Ingeles edo frantsez jakingo bagendu, tira!..., baiña orrenbeste ez dakigu-ta, ezin egin.\n— Lastima aundia da ori. Ta irabazte onik ataraten dozue?\n— Ez ba. Barruan erabilten dogun bizimodu gogorrak beste pagu bat bear leuke. Kapitanari polito pagetan deutse, polito baiño geiagorik ez. Beste ofizialak, kontu egin tripa truke dagozala, erriak esaten dauan lez. Beeragokoak, kontuak atara.\n— Urtean zenbat urtenaldi egiten dozuez itxasora?\n— Pisbe ta Pebsakoak bi bidar. Copibakoak iru. Onen barkuak txikarragoak izanda, arrain geiago artzearren, iru bidar joaten dira. Guk, Pisbekoak beintzat, ia urte osoa egiten dogu itxasoan. Urtarrillaren erdi inguruan urten, eta Gabon aurreraiño.\n— Osasuna zainduteko medikurik edo botikarik edo olakorik?\n— Pisbek mediku bat dauko bere amasei barkuetarako. Besteak, nik dakidala, orrenbeste be ez.Geien geien, praktikante bat ontzi bakotxerako. Norbait gaixorik grave jarri ezkero, lenbailen urren dagoan portura eroaten dabe. Frantsesak eta portugesak barku hospitalak daukez. Iñor grave gaixotuten danean, dei egiten deutse radiotik inguruetan dabillen barku orreri, eta ordu gitxi barru gaixoa klinika baten lez atendiduta egoten da.\n— Pentsau be ez neban egingo itxas-gizonen bizimodua orren gogorra zanik.\n— Ba esan deutsudan guztia egia da. Nik ez diñot ezetz: erriko langilleak euren esturasunak pasau bear ditue umeeri egunean eguneango ogia eroateko. Baiña itxasoa, itxaso da. An, esate baterako, Terranovako bankuetan ia urte guztian egoten dan atmosfera itzala, klima gorra ta temperatura otza, ez dira verbaz esatekoak. Ango itxaso asarretuak, murmoiak (laiño baixuak) eta iceberg tontorrak ikusi egin bear dira, zer direan jakiteko.\n— Baiña eguraldi ontxurik ez da iñoiz izaten?\n— Eguraldi ontxuak txitean pitean ba-dakiz egiten Canadako kostetan, Labrador eta Groenlandia inguruetan. Orreetarik kanpora beti da gogorra itxasoko lana Norteko itxasoetan.\n— Ederto bai ederto igaro dogu ementxe ordu bete ta geiago. Ba-dakizu? Emen esan doguzan gauzatxuok nik ANAITASUNA'n atarako neukez, zeuk oker ez baderitxazu.\n— Zeuk gura dozuna.\n— Orduan esaidazu zeure izena.\n— Niri Juan Etxebarri esaten deuste Bermeon, baiña izenik ez agertu periodikoan.\nAlantxe amaitu genduan Bermeoko Talan arratsalde aretako alkarrizketa luzea.\nBein baten, gerrako prisioneru bat ezagutu neban. Konzentraziño kampoan egon zanean, familia baten lez bizi izan zan. Prisioneru guztiak benetako komunidadea egiten eben alkarregaz. Gero, gerrea amaituta, etxera biurtu zanean, prisioneru ori triste gelditu zan. Ez eban bere errian aurkituten konzentraziño kampoko alkartasunezko espiritua.\nKomunidadea, soziedadea baiño askoz geiago da. Soziedade bat, dirua irabazteko edo beste obariren bat eukiteko egiten da.\nKomunidade bat formetako, arimen batasun sakona bear da. Gizonak zoriontsu izan gura badau, komunidadean bizi bear dau naitanaiez. Komunidade batzuk, aundiak dira. Beste batzuk, txikiagoak. Komunidade aundiak, indarra ta gerizea emoten deutse txikieri.\nKomunidade txikiak dira egokienak, gizona zoriontsu egiteko eta bere espiritua berotuteko. Gizona ezin leiteke zoriontsu izan, alkartuta bizi ezik.\nKomunidade asko dagoz munduan: aita semeen familiako komunidadea, langilleen fabrikako komunidadea, kaletarren auzoko komunidadea, gazteen olgetatokiko komunidadea.\nIgaro dan gizaldia, guztiz txarra izan zan, gizonen artean —batez-bere langilleen artean— alkartasunezko espiritua sortu eragiteko.\nOgeigarren gizaldia, komunidadezaleagoa da. Baiña alan ta guztiz-bere, aundiak dira komunidadezko bizitzearen arerioak.\nGaur egunean asko dira, euren erriko komunidade beroa itxita, uri aundietara lan billa joaten direanak. Euren bizileku barrian, askok ez dabe aurkituten eurentzako komunidaderik. Erriko masan banan banan jausten dira, eta izenbako beste numeru bat geiago egiten dabe bertan.\nErri aundietan individualismoa ta razionalismoa ugari bizi dira. Gizonaren indarra ta entendimentua bakarrik aintzat artzen dira. Bere biotza eta bere mistika-egarria aitatu be ez dira egiten. Eta ain zuzen, komunidade bat egiteko, elementu bi orreek —biotza ta espirituzko egarria— bear bearrekoak dira. Erri industrialetan aspalditik falta izan da komunidadezko bizitzea. Orregaitik gaurko langilleak asko sentietan dabe bizitza orren bearrizana.\nNok emongo deutse bizitza ori? Komunismoak? Ez aurki! Komunismoak emon leiken alkartasuna, ez da gizonaren betekoa. Alde batetik, alkartu egiten ditu gizonak, eta bestetik kendu egiten deutse nortasuna.\nJesukristoren dotriñeak bakarrik erakutsiko deusku zelan bizi geintekezan benetako komunidadean.\nDemoniñoaren adar artean\nEne mutillek! Astrapalots bat bazan ikaragarriagoa eleiza aretan, astrapalots bat!...\nAngo egurotsa! Ango jesarlekuen jaustea! Ango ate dranbaladea!...\nDemoniñuen bat gitxienez baebillen barruan. Bai, ziur. Gizonezko edo emakumezkorik ez beintzat; illuntzean bertan, iru-lau minutu lenago, Juanitok, eleizan iñor zanentz ikusi-ta, ateak itxi ebazan-da. Ama Birjiña Begoñakoa! Joxepak-eta, Mikelak-eta eleiz ondotik etxerantza igarotean artu eben bildurra!\nDemoniñuen bat ete ebillen, beraz, barruan? Ala lapurren bat? Edo, bear bada, Garbitokiko animen batzuk?...\n— Mikela, goazen ainbat ariñen Parroko Jaunarengana. Joseusss! Demoniñuok egin ez dagikenik orratiño!...\nAbadearenera eldu orduko, an eukazan deika eta garraxika gure emakumeak:\n— Don Joxe Migel! Betor arin!, demoniñoak dabiz eleizan-da. Arin betor, eleizea bera bota bear dabe-ta. Joseusss, Don Joxe Migel! Badozu lanik konjuruak egiten. Demoniñoetan ibilli bear dau eleizan, demoniñoetan!...\nAbadea, etxetik urten eta beingoan joan zan sakristauari deitutera, bere eleiz-eginkizunetan beti eban lagun-da.\nSakristauak, jakiña, joan nai ez. Demoniñoaren adar-artean jausteko? Bildurra eutsan makala! Mikela-ta, Joxepa-ta naiko lagunik ebazan.\n— «Amen» esan besterik eztok egin bearko, Luziano. Ta egitekotan be, iri ez deue egingo ezer demoniñuek, neuri baño... Tira, ator, gizon; ator ainbat ariñen, pizti barrabanok eleizan triskantzan bat egin ez daiguen.\nLuzianok, baiña, ezetz eta ezetz. Bildur-ikaraz dardarka be ez egoan ba gizajoa? Abadeak be ez uste gero kolko barruan alako kili-kili edo pikekada batzuk sentietan ez ebazanik.\nBaiña eleizea bere kontura eban-eta, ezeren jaramonik barik, nai ta demoniñuek eurekaz eroango baeben be, eleizea zaintzera joan bear berak. Luziano barik zelan ostera?\n— Ator, Luziano, ator. Ara: len be esan deuat: urrin-urrintxutik neuk esango dodanari «amen» erantzun besterik eztok egin bearko. Orixe bakarrik. Tirok, Luziano. Artu eizak eleizako giltzak eta ator, Joxepa-ta be lagun izango ioguzak-eta.\n— Don Joxe Migel! Bada-ezpadan be, demoniñoak nire kontra etorten badira, zur ibilli gero! Bota konjuruak sendo!\n— Bai, Luziano. Ezik izan bildurrik.\nBildurrik ez? Sakristauarenetik urten-da eleiza-alderantza ioiazala, ez neuke esango zeiñek eroian dardara aundienik. Irutzuak be alkarren antzean gizajoak.\nAbadea ioian lenengo. Bere atzetik Joxepa ta Mikela. Ta azkenengo, amar bat metro atzeragotik, Luziano, erdi makurrik eta beatz puntetan, zaratarik ez ataratearren. Eldu ziran eleizpera. Belarriak atean josi... eta eleizea ixiltasunik baketsuenian: zarata txikienik be ez barruan. Iges egin ete eben ba demoniñuok?\n— Don Joxe Migel! Ez bedi biurtu etxera konjuruak egin barik. Demoniñua dan maltzurregaz, berien bat egingo deusku osterantzean-eta.\n— Maltzurra ete dan au gero! Baiña, dana dala, emen badago beintzat, laster joan bearko dau inpernuko sakonera nire konjuruen indarrez. Bai orixe! Ekartzuz ia, Joxepa, eleizako giltzok.\nEmon eutsazan. Eta abadeak krisk-krask baten eleizako ateak idigi be bai.\nBaiña... ikaratu zaite, ene irakurle! Ez dakuszu ba gure Don Jose Migel demoniñoaren adar-artean, aidean? Eta emakumeen txilioak!... Ta Luzionaren arrapaladea!...\n— Luziano! Demoniñoak naroala! Demoniñoak naroala! Lagundu eistak! Ator, Luziano, ator!...\nLuzianok, baiña, bere narrua gorde naiago, eta amen esan-da, etxera iges egin eban tximistea baiño ariñago.\nTa Don Joxe Migel gizajoa, bere konjuru ta guzti, demoniñoak eroan azkenez!...\nBeraz, demoniñoak eroan ete eban? Ja, ja, ja!... Barrea izan eben gozatsua erritarrek jazoriko au jakin ebenian.\nJuanitok ateak itxi aurretik eleizan sarturiko aker aundi bat ezan, ba, gure zorioneko demoniñoa?\n«Los Diez Mandamientos». Auxe da Cecil B. de Mille'n azkenengo pelikulea. Nok ez dau ezagututen Hollywood'eko filmegille zar au? Nok ez ditu ikusi bere pelikulak? Nok ez dau ikusi «Samson y Dalila»? Batez-bere «El Mayor Espectáculo del Mundo»? Cecil B. de Mille'ri gente asko agertzen dan pelikulak gustetan jakoz. Film aundiak egiteko, benetako trebetasuna dauko. «Los Diez Mandamientos», bere azkenengo pelikula onetan, beste film guztietan baiño gauza andiagoak ikusten dira. Iru ordu ta erdiko duraziñoa dauko. Amairu ta erdi milloi dolar kostau izan da. Dirurik ez galtzeko, ogetabost milloi dolar kobrau bearko dira takillan. Ori gorabeera, Cecil trankil dago. Azkenengo berrogei urteotan, iru milla milloi personak ikusi dabez bere pelikulak, eta azkenengo au be ez da geratuko gente asko ikusi barik. Pelikula onen planeamentua egiteko, amar urte bear izan ditu egilleak, eta 500.000 dolar gastau dauz investigazino lanetan. El Cairo ondoan aintxiñako erri baten erreproduziñoa egin eban: obra au, Suez'ko kanalaren urrengo ipiñi leiteke Egipto'ko egintza modernuen artean. Pelikulearen zati baten, 20 000 extra erabilli ebazan. Hollywood'en bertan, Itxaso Gorriaren pasua errepresentatzeko, uraska aundi bat egin eban, eta orretarako etxe batzuk beera bota bear izan zituan.\nBere pelikulearen zabalkundea egiteko, De Mille'k eleiz-gizonen favorea irabazi gura izan dau. Oraiñarte, aprobaziñozko verba banaka batzuk bakarrik ezagututen doguz. «emozionagarria» (diñoe katolikoak); «Bibliako gauzak guzur barik ekarten deutsoz gaurko gizonari» (metodistak); «aldakuntza aundia sentietan dogu gure barruan, pelikulan Moises'eri jarraituta gero» (bautistak); «pelikula eragille ta emozionagarria» (judeguak).\nBaiña propagandeari ez deutsagu jaramon aundirik egin bear. «Samson y Dalila» gaz jazo dana, pasa leiteke «Los Diez Mandamientos» egaz. Ain baten, pelikula onetan be, Egipto'ko agintarien bizimodu nabarmen eta sensuala ikusiko dogu; eta bearbada, Moises bera be emakume ederren bategaz maiteminduta agertuko da.\nBiblia Santua, Jaungoikoaren verbea da. Eta Bibliako gauzak ziñera eroatekotan, errespetu aundiagaz eroan bear dira. Zoritxarrez, sarritan olako pelikula aundietan errespetu ori falta izaten da.\nOrain asko ez dala ospatu da Austria'n Ziñe Katolikoaren Eguna. Egun orretan biziro agertu dabe austriarrak ziñeko problemak aintzat artzeko dauken adorea. Ziñe onaren alde propaganda itzala egin dabe. Eleizetan be, ziñearen gainean verba egin da. Leziño ederra guretzako: ez gaitezan arritu, gure eleizetan be ziñeko gauzak noizedonoiz ikututen badira.\nBing Crosby'ren semea, Lindsay Crosby, 18 urtekoa, ababe izateko, seminario baten sartu da.\nAkordetan zarie «Canción de Bernadette» pelikuleagaz? Japon'eko erri baten, film ori ikusita gero, 70 persona asi dira kristiñau erlegiñoa ikasten.\nRoberto Rosellini, ziñe-direktore ospetsua, Rusia'ra joango ei da, bertako bizimoduaren gaiñean pelikula bat egiteko asmoz. Artistak, Rusia ta Frantzia'koak izango ei dira.\nLanez egiteko... lanian (Soldau gazte baten bertsoak) [Bertsoak]\nGure lenengo aita ta amak\nPekatu egin ebenian...\nAsiyerarik gabeko Jaunak\nUme-zurtz eta zorigalduko\nGu itxi ginduzanian...\nEtorkixunen izerdi larri\nSortu jakun gorputzian.\nGeure lanaren izerdi larriz\nIrabaziko genduan, bada,\nPekatu bategaz galdu genduan\nTa aukeratu, ondagarrizko\nAuxe, inpernu biziya.\nLatza da lana ta antzeko dana;\nEz da gaitz siñiztutia,\nGaurko jentea ezdala bape\nErrezago da, al dauenak beintzat\nLan barik bizi izatia;\nOrra munduan gaur diran gizon\nAntxe dao famili-burua dana\nZintzo ta gogor lanian,\nAzken-aldiya atseden onez\nOsagille..., ikasle..., jakitun...,\nAberatsak be, nastian,\nGogor jokatzen dabe goixian\nTa atseden arrastian.\nIgerri barik dabiltza danak\nBakoitza bere lanetan,\nAl daben aña zartzarorako\nAurreratu ta gordetan;\nLanian gogor diñardue oiñ...,\n¿Baña..., zeren ametsetan?\nAzken-aldiko egunak zelan\nOndo igaro pentsetan.\nNeuk ezdot asko aituten baña\nAu da neure eritxia:\nGozotzen dau bizitzia;\nDanak dabiltza alegiñetan\nDabela auxe ustia:\nLan barik ondo bizi izateko\nLana sendo egitia.\nAita Lino Akesolo-gaz barriketan\nKarmeldarra dogu fraile au, oraindiño gaztea, berrogetabost urte baiño ezteukoz. Sasoi onean dago egon be bearren ekiteko.\n— Nongoa zara ba jaiotzez?\n— Dimoztarra, Zamakola-ren errikoa. Arratian beintzat olan deituten deuskue dimoztarrari: zamakolistek.\n— Badakit Aita Karmeldar batek itzulita deukola bizkaierara testamentu barria. Zer dago lan orren gaiñean?\n— Bai, Aita Larrakoetxeak deuko itzulita aspaldian. Badira amazazpi urte inguru amaituta eukala. Geroztik apurtxo bat erraztuten eta azkenengo eskualdia emoten ibilia da, baiña beste zeregin batzuk galazo egiten deutsie. Kanpotik ibilten da asko, nausiak aginduta.\n— Eztozu uste komeni litzakela evangelioa beintzat argitaratzea?\n— Bai, oso egokia izango litzake.\n— Ta ezin leike arazo ori beste norbaitek artu, argitaratzeko arazo ori? Zuk zeuk artu bear zeunke Aita Larrakoetxearekin artu-emon onetan zagozan ezkero eta gaiñera bere lana noizbait zure eskuetan izan dozun ezkero.\n— Nik egingo neunke. Beiñepeiñean badaukat lan bat maiatzerarte. Aleman monja karmelita baten lan bat amaitu bear dot. Ori amaituta artu neinke arazo au.\n— Zuen ordenean badagoz euskalzale bikaiñak. Ze arazo nausi dozue eskuartean?\n— Aita Onaindia ari da Kristoren antz-bidea argitaratzen; irugarren argitaraldia. Badauko eskuartean Euskaltzaindiaren lan bat be: Arrese ta Beitiaren «Ama euskeriaren liburu kantaria» argitaratzea. Aita Emiliano ta Aita Antonio Goiria be bikaiñak doguz. Beste alde batetik Karmengo Amaren egutegia urtean lautan argitaratu gura da.\nFraile adoretsuok be badaragoioe lanean eta laster egi biurtuko jaku eleizgizon guztiak adoretsu ekingo deutsiela erlegiñoaren alde amagandik ikasiriko izkuntza erabilita, gizonaren barne-muiñetaraño allegetan dan izkuntzea. Olan uste dogu beintzat.\nEdurra zan urian. Aingeru mordo bat zeru goietan euren egoak astintzen ebillela zirudian...\nPermiñ, bere txamarra zaar eta koipetsuan batuta, bearlekutik etxeruntz etorren. Andra Amaliaren jauregi eder aurretik igarokeran ezin izan eutsan bere barruan sortu jakon aserrekeri sumiñari eutsi, ta bere agoak, abots garratzez, berba loi ta irainkor batzuk jaurtigi ebazan. Bere lankideakaz izan eban jardunaldia gogoratu jakon: Begibakarraren itzak; aberatsen eta abadeen kontrako gorrotozko itzak; erlegiñoari egin eutsazan burla ta barreak...\nBai, egia zan izan be. Bera be ziur egoan baieztatze onen gaiñean. Aundiki ta aberatsen etxeak eraso aal izango balira ta euren ondasun ta aberastasunak banatu, mundua zoriontsua izango litzake.\nAtaurrera elduteagaz batera, edurraren kili-kili bigunez lo antzean egoan kaletik igaro zan Andra Amaliaren automovil ederra. Biotz oneko andra arek Permiñ gozo gozo agurtu eban, baiña onek ezeban ikusi aren berenganako txera ona; ezin ikusi be. Gelditu zan momentu batean. Ber-bertan, bere etxe pobre-zikin aretan ikusi bear eban ikaragarrizko kuadrua etorri jakon gogora, ta txamarratik zear gorroto-samiñez beteriko negar-malko batek laban egin eutson.\nAndra Amaliak larri asko itaundu eban, bere jauregiko atari zabalean sartu ordukoxe, bere semetxoaren osasunaren barri. Morroiaren erantzun susmagarria entzunda, ariñeketa baten, estu ta artega igon eban marmolezko eskillarea. Bere pena, naibage ta illunaldi sakona ama ba ten gisan ezkutatu ta amaika etxe pobretan alaitasuna erne eban. Makiña bat gurasok ezeben izan, Erregenak direala-ta, ainbeste eroste neketsu (txikiak eta ezerezak izanda be euren boltsiko meentzako kaltegarri zirean) egin bearrik...\nPermiñeri, bere eskaratz illunean sartu zanean, bere barru-barrenean erneriko dardara otz bat azurretaraño sartu jakon. Emazte ta alaba nausiak, pozik eta alai, Andre Amaliak eurengana sartu-urten baten emondako sari baliotsuak erakutsi eutsezan. Sari orrei eskerrak, nasaitxoago itxaron leikien laster etortekoa zan bosgarren umetxoa, ta baita poz aundia emon be gela illuneko seaska zaar batean pillotuta egozan iru mutiko koskorrei.\nPermiñeri, barruan nabaritu eban lotsa aundiak ezeutsan itxi egitada arek emondako poztasuna agertzen. Une batean, oso osorik, bere lankideen uste ta asmoak guzurrezkotzat euki ebazan... baiña aren gogoraziñoak zalantza larriak sortu eutsozan eta bere momentu aretako uste ta burutaziñoen damu izan zan. Maltzur maltzur ezkutau eban guzti au ta ardura-eza erakutsi, eta zigarro bat erretan asi zan oge ondoan jarrita.\nMari Rosi, neska nausia, urren egoan farmaziara bajatu zanean, erdi lotan egoan Permiñ, urruneko bada ezpadako deadar batzuk itzartu eben. Jaigi zan bizkor, eta Andra Amaliaren aldameneko jauregian argi batzuk ixituta ikusi zituen. Zigarroa jausten itxi ta amorruz beteriko txistua jaurtigi eban lurrera. Bere leengo uste ta asmoak indar barria artu eben. Zer ba? Sari arek zer zirean ba, ondo ornidu ta beteriko maitik jausten direan ondakiñak baiño besterik? Berak, famili pobre ta gosez beteriko baten astuntasun guztia jasan bear ebala, aldamenean, andik ur-urrean, ezeren bearrik barik, aberats eta nasai, jolasean ta alaitasunean jo ta egur ebiltzan. Mari Rosi, pozez beterik etorrela, bere aitaren arpegiak eukan itxura aserre ta amorratuak, ikaraturik itxi eban.\nBiaramonean, auzoko eleizatxoaren kanpaiak, bere ots luze ta astiroaz, aingeru baten zeruratzea adierazo eban. Gizonezko ta andrazkoen sartu-urten bizia ageri zan Andra Amaliaren jauregiko atari zabalean. Permiñek, jauregitik zarata alaitsuak entzuten ebazala-uste eban momentu aretan bertan, ango umea, Amaliaren semerik txikiena il zan.\nPermiñ, bere txamarra sendoan batuta, arratsaldeko illetan egon zan. Andra Amaliaren esku biguna bere esku latz eta zakarren artean estutu ebanean, barriro be bere barruan zirikada bizia nabaritu eban.\nEdurra mara-mara zan. Kale ondoko arbolen adar eta orriak apal apal makurtzen joiazan astuntasun zuri aren bultzakada bigunagaz.\nPermiñ etxeratu zanean, jauregiko andrearen neskameak, otsaratxo baten-jaio-barriarentzat, ildako umetxoaren jantzitxo zuri ta ederrak ekarri zituen. Orduantxe sakondu ta indartu jakon leengo ziztadeak emondako gogo ona, metzen eta aultzen joiana, maite usaiñekoa. Bide zuzena ta alkar maitasuna eztireala guzurrezko berba utsak sendo siñiztu, ta, bere lankideei, Andra Amaliaren egitada bioztunaren barri emonaz, ori siñiztuerazotea erabagi eban.\nSeme txikiak, alaitasun biziaz, euren begi ederrak ia eten arteraiño zabaldu bearrik, Erregeak itxiriko bitxiak erakusten eutsezan. Eta amak, saritzat, alboan lo eukan umetxo jaio-barria ikusten eban.\n(J. V. Gallastegi-k euskeratua)\nIre etxekoak diñostiek ez eidekokela asmorik, onantza etorteazenean, iñori arpegira begituteko. Ori zaarra zoan Amerikano guztieri pasetan iakiek berbera. Lau txakur faltrikeran, da buruan sombrerua ipini ezkero, Inglaterrako Erregeak baño aundiagotzat ieukiek euren burua.\nSegurutik, oingoz pajariteen bat eta galtzuzko sonbrerua ipiniko einduzala, da ikasiko eindula «cuanto bueno por aquí», ta «como va su vieja» esaten.\nBai gizona, bai, i be putzituta ago, baña eztoa bedarrak ez lastoak aizatu, Am-rikatako ke arinak baño. Mutil ¿ain arin aberastu az ala? Etxoat uste. Ollotegi eder bat egiteko beste diru eukitea, baleitikok; samea luze luze egin ta, kikirri kukurru ibilteko, ori beste gauza bat dok.\nOrain, «Argintxoaren» bidea artu badok, ta errekadue egin badautsak Kuba edo Kolombiako neska sistrin, zuria baño baltza geiago dan bateri, ixiltan nok. Baña, orretarako «manboa» jantzan ikasi bearko eindun leen, da Arantzazuko plazan pasadoble triste bat ostaz ostaz jantratzeko mozkor erdikin bat artu bear euenak, ¿zelan demontre egingo jozak, ba, orreik mogimendu baragarri guztiak?\nOba dok denporaz etxeratutea, nai ta eperdia agirian etorri. Boltzak zuloz beterik, baña norberaren buruaren jabe. ¿Zer joata «karro» bat eukiteagaz, etxean «lorito» bi badaukazak, bata kaiolan, ta bestea alboan?\nEzin neikek sinistu an Barazargo aldamenean bere gaztezaroko urterik onenak emon dituena, txarri ta olloakaz batera bizimodue eroan dauena, Robinson bat eginik bizi zana, zelan, gaur, ibili leiteken Habanako «Night Club» etan «frac» bategaz jantzita sorginen jantzetan.\nTa, arrigarriena! Koka kola edaten e dok. Orixe bai eztala sartzen nire buruan. ¿Non iauzak ba, ire beñolako kantak «ardau gorri naparra» ta «itxasoa ardauzkoa balitzok»? ¿Non Somerako ibili aldiak, Morga'nean kafea artu ta lasterrean patatadun tortilla bat iruntzi Lekerika'nean? Baña, ¿itxasoa esan doat leentxoago? Ondo etorriko iata segiduan kontauko doatena, eure erritar bateri jasoa.\n«Bein, joan zoan Zeanuriztar bat itxasoa ikustera. Orduko egunean benetan iegoan itxasoa asarre, ta gure baserritarra iñoiz ikusibakoa zanalez ainbeste ur batera, agoa zabalik geratu zoan. Ango zaratea, ango oleatua, ango aizeareu txistu zorrotza. Luzerotxoan mutu iegoan itxasoari begira, ta azken baten badiño buruari gora-bera eginik: «Ezkondu adi, bai, ta mantsotuko az».\nAtor, itzuli adi eure errira. Emen naukok aspaldiokaz etxoten. Arakatuko joguzak gure errietako baztar guztiak, neskatilla batzuen billa. Onak, galantak, euskaldun zintzoak, ta ¿zergaitik ez?... Piñudien bat be...\nArantzazu'ko Andre Mariaren urtea ospatzeko eratu dan sariketarako epaimaieko autatuak izan diranak, Antonio Arrue, Manuel Lekuona eta Luis Mitxelena jaunak, agertu diran idazlanak banan-banan irakurri eta aztertu ondoren, Agorraren amaseian Arantzazun bildurik, onako erabaki auek artu dituzte:\n1) Olerki-saillean, lenengo saria, 1.000 pesetakoa, «Elorriko lerak» deritzanari ematea, eta bigarrena bosteunekoa «Tori Arantzazu» izenekoari. Egilleak: Gandiaga'tar Bitoriano Aita, Arantzazuko Prailea, ta Artola'tar Fernando, «Bordari».\n2) Artikuluetan, lenengo saria, 1.000 pesetakoa, «Zotaletxeko artzaia» izena duenari, eta bigarrena «Euskal-sorgiñak eta Arantzazu» deritzanari. Egilleak: Urruzola'tar Estanislao eta Berasaluze'tar Sabin anaia gertatu dira.\n3) Antzerti-lanetan bi lanik onenak, berdintsuak izanik 5.000 pesetako sari bakarra bien artean erdibanatzea erabaki dute. Antzerkien izenak, «Gabak zekarren eguna» eta «Mesederik aundiena». Egilleak Etxaniz'tar Nemesio eta Albisu'tar Anastasio jaunak, biak apaizak.\n4) Olerkarien artean bertsolariak ere agertu diralako sari berezirik ezpadago ere orientzat, uste dute maiekoak ongi legokeala beste bi saritxo ipintzea, 500 eta 250 pesetakoak esate baterako. Lenbizikoa, «Arantzazu'ko Amaren edestitxoa» deritzanarentzat izango litzake eta bigarrena «Arantzazu'ko Amari» izenekoarentzat. Egilleak: Joan Baxurko eta Graziano Anduaga «Gezaltzako Aitona».\nAtsegin biziz ikusi dute maiekoak zenbat olerki (amazazpi eta lau bertso-berri sorta) eta nolakoak agertu diran norgeiagoka onetara. Aipamen berezia merezi duten guztiak aipatzea luzeegia litzakelako, lau aipatuko ditugu bakarrik, sarituez gañera: «Zaharraren kimu berria», «Bosteun urte ta...», «Elorriko lorea», eta «Kutunki» izenekoak. Egilleak: Berasaluze'tar Sabin anaia, Zugasti'tar Anizeto apaiza, Dorronsoro'tar Lukas apaizgaia ta Sagarzazu'tar Kauldi, «Satarka». Ederki legoke benetan guziek liburutxo batean agertzea, Arantzazuko Andre Mariaren gorazarrez.\nArtikuluetan, beste batzuen artean, aipamen berezia merezi du «Arantzazu Penteskostes berri» deritzanak. Egillea Aranalde'tar Joxe Mari.\nAntzerki-saillean «Arantzazuko Anai Patxi» deritzanak elkar-izketa bizi ta errikoia agertzen du. Egillea: Arkotxa'tar Joxe Antonio.\nArantzazu'n 1956'ko Agorraren 16'an\nAntonio Arrue, Manuel Lekuona, Luis Mitxelena\nAzkue jauna zanaren omenezko jaiak\nLendik jakinerazo zanez Azkue jauna zanari omenaldi aundi bat egin jako Bilbon. Lenengo egunean Coliseo Albian, Oleaga jaunak, bere lankidea izan zanak, itzaldi eder bat egin eban. Bezperan Euskaltzaindiak batzarra egin eban bere etxean eta Bonifazio Etxegaray jaun Euskaltzaiña il zala-ta, onen eriotzearen begirunez amaierea emon jakon batzarrari solasaldi bateri bidea emonik.\nAzkue beraren musika zati batzuk kantatu zituen Bilboko Coralak D. Modesto Arana jauna gidari. Oso ederto.\nUrrengo, «Illeta», bere egille Escudero jauna gidari zala berreun eta berrogetamar kantari inguru, geienak giputzak eta bizkaitarrak, Bilboko orkestea eta Agara jauna baritono batu zirean. Sekulako zirrara sortu eban entzuleen biotzetan eta guztiak adi adi egon zirean lilluratuta lez, euskal-kutsuko nota guztiak entzuten. Zorionik gartsuenak Escudero jaunari; Euskalerriak eta bere kulturak, eta bide batez munduak, esperantza aundia dau gizon gazte onengan. Aurrera, ba!\nAbadeak be izan eben Azkueren omenez euren batzarraldia, Luistarren saloian urtarrilleko 2'garrenean, Obispo jauna maipuru zala. Eta Maidagan, Ibargutxi. Olaizola ta Mañaricua jaunak berba egin eben. Azkenengo onek Azkue jauna abade zan aldetik arakatu eban eta euskaldunen arteko kristiñau-ikasbidea dala-ta gauza asko esan zituen, Azkuerekin zer-ikusia eben gauzak, alegia. Azkenez Obispo jaunak esan zituen itz atsegin eta sentimentuz beteriko batzuk. Zelan batzar orreri, urrezko amaierea ezin emonik ezustez ari zalako berba egiten, beintzat maitasunezko amaierea emoten eutsala. Gogora ekarri eban zelan bere ama Azkue jaunaren lankidea izan zan Euskalerritik zear jakin-gai billa ibilli zanean eta zenbait pasario kontagarri adierazo zituen emoziñoz beterik. Azkenez Azkue jauna abadeen artean eredutzat ipiñi eban.\nErregenetan izan zan bigarren jaialdia. Arrue jaunak itzaldi eder eta sakon bat egin eban, entzule guztiak pozarren txalo ugari egiñik, ez bakarrik akabuan, baita itzaldi bitartean be bein baiño geiagotan.\nGero, Txinpartakoak «Iru errege», «Euskal-abestiak» euskal teatroa: «Ekaitza», Olaetaren dantzariak: «Lau urte-aroak», eta amaitzeko «Ekin eta yarrai», Euskalerriak ama euskereari egiten deutson omenaldia. Izan be, Azkue jaunari egin gineion gorazarrerik aundiena euskerearen alde ekitea da.\nAzkueren omenez argitaraziño batzuk egiteko asmoa be badago eta Jangoikoa lagun urtengo dabe argitara.\nZorionik eta eskerrik gartsuenak euren borondate ona ipiñi daben guztieri.\nBarri zoritxarreko bat: «Ekaitzaren» egillea, Isusi jauna, oraintsu, Azkueren omenezko jaiak amaituta gero il da Bilbon, oraindiño gizon zaarra eztala. Erregutu daigun bere arimearen alde.\nEuskalduna esta sekula izan esker txarreko. Euki daigun beti akorduan Euskalerriko gizon aundien gogoraziñoa.\nEuskaldun dana anaitzat artu daigun nonai ta lagundu deiogun.\nEuskaldun izatea munduko doairik aundienetakoa da egun gaiztoetan be.\nGuraso euskaldunak euskerearen eusle.\nEuskalduntasuna alderdi guztietatik zabaldu bear da.\nBakoitzak bere eginbear txikia bete ezkero sekulako piztualdia artuko dau euskereak.\nEuskaldunak, Euskalerritik urtetan dauenean, edonon ditu ateak zabalik.\nAal danik eta geien baliatu gaitezan euskereagaz gure bizitzako zeregiñak eta esan-bearrak adierazoteko.\nBerbeta asko jakitea ezta kaltegarri, norberarena baztartutea ernegaziñoa da.\nEra guztietako gentea bear da: Jakintsuak, ikasiak eta ezikasi zuur eta jakintsuak. Danak osotzen dabe Euskalerria, eta danak bear dabe norbere alegintxoa eskeiñi.\nZaletasuna dauena saiatu bedi euskal gauzen ikaskuntzan. Aundia da, oraindiño, argitu bearra, eta gutxi buru argi-emoilleak.\nEdozein erritako gaztea: Egin euskeraz zuon artean eta aal dozuen geien leidu. Nortasuna sendotuko dozue.


Txernobyl inguruan animalia basatiak ugaritzen ari direla frogatu dute - Elhuyar Aldizkaria\nHasiera » Albisteak » Txernobyl inguruan animalia basatiak ugaritzen ari direla frogatu dute\n2015/10/13 320. zenbakia\nIkerketaren arabera, ugaztunak asko ugaritu dira inguruan, tartean, altzeak. Arg. Valeriy Yurko\nIstripu nuklearrak kutsatutako eremua erradioaktibitatearen ondorioak ikertzeko laborategi bihurtu da. Hala, espezie askotan erradioaktibitateak duen eragin kaltegarria erakutsi dute hainbat ikerketek, besteak beste, hegaztietan, arrainetan, intsektuetan eta araknidoetan.\nOrain argitaratutako ikerketan, ordea, Bielorrusiako kutsatutako eremuan bizi diren ugaztun handiei erreparatu diete. Animalia-kopurua kalkulatzeko, bi metodo erabili dituzte: batetik, 1987tik 1996ra, neguan helikopteroz egindako zenbaketa zuzenak; eta, bestetik, 2008tik 2010era, animaliek elurretan utzitako aztarnei jarraituz egindako neurketak. Gero, Bielorrusiako kutsatu gabeko beste eremu batzuetan antzeko metodoekin lortutako emaitzekin alderatu dituzte kopuruak.\nHorrela, egiaztatu dute, kutsatutako eremuan, altzeen, orein arrunten eta basurdeen populazioak nabarmen handitu direla 1987tik. Oreinen kopurua, adibidez, 10 aldiz handitu da 1996tik. Otsoen dentsitatea, berriz, alderatutako eremuetan baino 7 aldiz handiagoa dela ikusi dute. Ikertzaileen arabera, ehiza debekatuta egoteak azaltzen du alde hori.\nHorrez gain, animalien dentsitatea lurzoruaren erradioaktibitate-mailarekin erlazionatuta ote dagoen begiratu dute ikertzaileek, eta ezetz ondorioztatu dute. Haien esanean, emaitzek iradokitzen dute giza jarduerak (nekazaritzak, ehizak, basozaintzak...) ugaztun handiei kalte handiagoa egiten ziela erradioaktibitate kronikoak baino.


Sancho el Sabio Fundazioak berriz irekiko ditu bere aterak ekainaren 1etik aurrera, aldez aurretik hitzordua hartuta - Fundación Sancho El Sabio\nYou are here: Home1 / Destacada home primera fila2 / Sancho el Sabio Fundazioak berriz irekiko ditu bere aterak ekainaren...\nSancho el Sabio Fundazioak berriz irekiko ditu bere aterak ekainaren 1etik aurrera, aldez aurretik hitzordua hartuta\n1 ekaina, 2020 /in Destacada home primera fila /by FSS\nEgoitzan kontsultak egitean, segurtasun- eta higiene-neurri guztiak beteko dira baita edukiera-neurriak ere.\nCOVID-19 pandemia geldiarazteko osasun agintariek emandako gomendioei jarraituz publikoari ateak itxi eta bi hilabetera, Sancho el Sabio Fundazioak bere egoitza irekiko du berriro. ‘Deseskalatze’ fasean sartuta, Fundazioak bere normaltasuna berreskuratuko du ekainaren 1etik aurrera, modu kontrolatuan eta mailaz maila.\nArtxibo Historikoaren funtsa Sancho el Sabio Fundazioaren egoitzan bertan kontsultatu behar duten ikertzaileek aurretiko hitzordua eskatu beharko dute posta elektronikoz fs-inv@sanchoelsabio.eus helbidean edo 945 253 932 telefonoan, astelehenetik ostiralera, 10:00etatik 14:00etara. Eskaeran, kontsultatu nahi den dokumentu-funtsa edo gaia deskribatuko da, eta egoitzara sartzeko data bat emango zaie.\nKontsultatu daitekeen dokumentazioa aurrez ezarritako hitzorduetarako prestatuta egongo da, eta, ondoren, berrogeialdian geratuko da hamar egunez. Dokumentazioa aurrez aurre kontsultatzeko ezarritako segurtasun-irizpideei jarraituz. Sancho el Sabio Fundazioak, gainera, segurtasuna bermatuko du bere egoitzan, erabiltzen diren espazioak eta baliabide informatikoak desinfektatzeko bitartekoak eskura jarriz, pertsonen arteko segurtasun-distantzia mantenduz eta kutsatzea saihesteko gomendatutako higiene pertsonalerako bitartekoak eskura jarriz.\nEra berean, edukiera murriztu egingo da, gehienez ere sei pertsona aldi berean kontsulta-lanetan aritu daitezen. Pertsona horiek banakako kontsulta-kabinak izango dituzte, eta, horrela, pertsonen arteko segurtasun-distantzia bermatuko da.\nGainera, kontsultak www.sanchoelsabio.eus webgunearen bidez ere egin ahal izango dira. Webgune horrek liburutegiko, artxiboko eta fototekako dokumentu-funtsen katalogo guztietarako sarbidea ematen du, baita digitalizatutako funts guztietarakoa ere. Aukera horren bidez, funtsen 500.000 erreferentzia deskribatzaile baino gehiago kontsulta daitezke, katalogo orokorrean. Artxibo eta fototeka katalogo espezifikoak eta Biltegi Digitala www.euskalmemoriadigitala.eus webgunean egongo dira eskuragarri.\nhttps://www.sanchoelsabio.eus/wp-content/uploads/2020/06/TW-REAPERTURA-1.jpg 497 910 FSS /wp-content/uploads/2015/06/logosanchoelsabio.png FSS2020-06-01 06:33:512020-06-01 07:06:02Sancho el Sabio Fundazioak berriz irekiko ditu bere aterak ekainaren 1etik aurrera, aldez aurretik hitzordua hartuta\nOHARRA Sancho el Sabio Fundazioaren Jarduera Memoria


Amiantoagatik hildako langile batengatik Nervacero salatu dute - Ekonomiaren KZ\nAmiantoagatik hildako langile batengatik Nervacero salatu dute\nBilboko Lan Arloko 9 zenbakiko Epaitegiak astearte honetan epaituko du 1978tik 1989ra bitartean Nervaceroko langile baten familiak aurkeztutako kalteen erreklamazioa. Langile hori amiantoaren eraginpean egon ondoren “prebentzio-neurririk gabe” hil zen pleurako mesoteliomaren ondorioz.\nHori dela eta, 166.019 euro eskatzen zaizkio enpresari, Asviamie amiantoaren biktimen euskal elkarteak jakinarazi duenez.\nElkarteak azaldu duenez, hildako langilea labezain gisa aritu zen lanean galdategian, geroago artesien erregogorra muntatzen eta desmuntatzen eta, azkenik, txatar-parkeko langile gisa. 2020ko maiatzean, eskuineko mesotelioma bifasikoa diagnostikatu zioten.\nAdierazi duenez, Gizarte Segurantzako Institutuak hil baino hilabete batzuk geroago eman zuen ebazpena, eta bertan adierazi zuenez, “Gaixotasun profesionala zuen”, eta Osalanen txostenaren arabera, “Ezin da baztertu langilea amiantoaren eraginpean egon izana bere lan-bizitzan, batez ere Nervacero SA enpresan lan egiten zuenean”.\nAsviamiek zehaztu duenez, amiantoaren esposizioa “enpresak garai hartako lan-legediak eskatzen zituen segurtasun-neurriak hartu gabe” gertatu zen.\nAmiantoaren Biktimen Euskal Elkarteak “eragindako kaltearen bidezko ordaina eta inplikazioa” eskatu die amiantoaren Segurtasun eta Higieneko legedia hausten duten enpresei, “Amiantoaren biktimentzako Konpentsazio Funtsa sortzea eta martxan jartzea sustatzeko”.\nGainera, “Lanpostuetan dauden substantzia kantzerigenoen aurkako prebentzio-neurriak zorroztea” eskatu du, “Jatorri profesionaleko minbiziak eragindako heriotza gehiago saihesteko”.\n← Autonomoek kuota txikiagoa ordainduko dute\nAstearte honetan, elektrizitatearen batez besteko prezioa 214,05 euro/MWh-koa izango da →\nLangile bat bihotzekoak jota hil da Etxabarri-Ibiñako Pepsico lantegian


SAN JUAN - ETXEANDIA APARKALEKUA: LEKUEN KONTZESIO ADMINISTRATIBOA: LEKUAK AGORTUTA!! Itxaron zerrendan izen-ematea - Irungo Udala\nSAN JUAN - ETXEANDIA APARKALEKUA: LEKUEN KONTZESIO ADMINISTRATIBOA: LEKUAK AGORTUTA!! Itxaron zerrendan izen-ematea\nSAN JUAN-ETXEANDIA APARKALEKUAN GARAJE PLAZA ESLEITZEKO ESKAERA. HIRUGARREN SOLAIRUAN DAUDEN PLAZAK DIRA.\nHIRI BULTZADA, EKONOMIA ETA OGASUN ARLOA\nEGOITZA ELEKTRONIKOA: www.irun.org/sac (IrunTxartela, B@K-Q, NANe edo Izenpe edo bestelako ziurtagiri elektronikoa erabiliz).\nSAC (Herritarra Atenditzeko zerbitzua) San Marcial kalea, 2. Ikusi bulegoaren ordutegia web atalean.\nInteresa duten pertsonek\nEskaeran adierazi beharko da ibilgailuaren matrikula, eskatutako kontzesio epea eta ordainketa modua, eta esleipenduna izatekotan, hileroko ordainketak eta urteroko OHZ-IBI ordainagiria helbideratzeko banku kontua.\n*Mugikortasun murriztutako pertsonak: Egunean dagoen minusbaliotasun aitorpen egiaztagiria.\n*Enpresa-ibilgailuak: Eskatzailea ibilgailuaren ohiko erabiltzailea dela egiaztatzen duen dokumentua, enpresak igorrita.\n*Eragin esparruan lantokia duten eta Irungo biztanleak ez direnak: Lantokia aparkalekuaren eragin-esparruaren barruan dagoela egiaztatzen duen dokumentazioa.\n*Irabazpidezko ezkontzak: Beste ezkontidearen baimena emakida-kontratua formalizatzeko.\nSoilik eskaera paperean aurkezten bada:\n*Pertsona fisikoak: Nortasun agiri ofiziala (NAN, AIZ, Pasaportea...)\nEskaera onartua izateko, tramitea amaitzean 150€-ko FIDANTZA ordaindu beharko da behin-behineko berme gisa. Ordainketa egin daiteke BANKU TXARTELA erabiliz edo BANKU ELEKTRONIKOAren bidez.\n(eskaeran horrela baimentzen bada, aparkaleku baten esleipena lortzekotan, fidantza gisa ordaindutako zenbatekoa erabiliko da kontratua sinatu baino lehen BEZ kontzeptuan ordaindu beharreko zenbatekoa murrizteko)\nDeialdi honetarako Baldintza-Plegua (2019/09/27-ko Osoko Bilkuran onartua).\nApirilaren 2ko 7/1985 Legea, Toki Erregimenaren Oinarriak arautzen dituena.\nToki Erakundeen Ondasunen inguruko 1372/1986 Errege Dekretua.\nBehin-behineko bermea: 150 eur. Kanon/Prezioa iraupen eta ordainketa moduaren arabera (ikus oharrak) Esleipendunaren kontura izango dira: - Eskriturazio gastuak - Hileroko mantenimendu kuota (26,50€/hil zergak barne) - Ondasun Higiezinen Zerga.\nEGOITZA ELEKTRONIKOAN TRAMITATU / TRAMITAR EN SEDE ELECTRÓNICA\n*** PLAZA AGORTUAK. ITXARON-ZERRENDAN IZENA EMATEKO ESKAERAK ONARTZEN DIRA***\nEz da esleitzeko aparkalekurik geratzen, baina eskaerak egiteko aukera mantentzen da, eta itxaron-zerrendan inskribatuko dira, dagokion taldean.\nLibre geratzen diren plazak (titularrek uko egiteagatik edo emakida-aldia amaitzeagatik) itxaron-zerrendan agertzen denari esleituko zaizkio, orden honi jarraituz:\nA taldea – 1. azpitaldea. Aparkalekuaren eragin eremuan bizi diren mugikortasun urriko pertsona fisikoak.\nA taldea – 2. azpitaldea. Irunen bizi diren mugikortasun urriko pertsona fisikoak.\nB taldea – 1. azpitaldea. Aparkalekuaren eragin eremuan bizi diren pertsona fisikoak.\nB taldea – 2. azpitaldea. Irunen bizi diren pertsona fisikoak.\nC taldea – 1. azpitaldea. Beste eskatzaile batzuk – Jarduera ekonomikoen titularrak eta jarduera edo lantokia aparkalekuaren eragin eremuaren barruan duten besteren konturako langileak.\nC taldea – 2. azpitaldea. Beste eskatzaile batzuk.\nZerrendetan sartutako talde bakoitzaren barruan, esleipenerako lehentasuna izango dute epe luzeaagoa eskatzen dutenek. Epe berdina eskatzen dutenen artean, lehentasuna edukiko dute epe bakar batean ordaintzea hautatzen dutenek, zatika ordaintzea hautatzen duten aurretik.\nEsleipendunak Udalarekin lotuko dituen harremanaren izaera kontzesio administratiboak duena izango da erabilera publikoko ondasunen erabilera pribatiborako.\nKontzesioaren tituluak honako eskubide hauek emango dizkio kontzesiodunari:\n- Ematen zaion aparkaleku plazaren erabilera pribatiborako.\n- Aparkaleku plazen esparru komunak eta zerbitzu orokorrak eta haiek dituzten ibilgailu eta oinezkoentzako sarbideak gainerako kontzesiodunekin eta aparkalekuko gainerako erabiltzaileekin partekaturik erabiltzeko.\nIRAUPENA, KANON/PREZIOA ETA ORDAINKETA MODUA\n1. aukera: 3 urte - 2.252,87€ (1.864,88€ + 390,99€ BEZ %21).\nOrdainketa moduak: ordainketa bakarra kontratuaren sinaduran edo ordainketa zatikatua (hasierako ordainketa BEZ zenbatekoari dagokiona eta gainerakoa 54,76€-ko hileroko 36 ordainketetan, kanona eta atzerapen interesak barne).\n2. aukera: 10 urte - 6.232,98€ (5.151,22€ + 1.081,76€ BEZ %21).\nOrdainketa moduak: ordainketa bakarra kontratuaren sinaduran edo ordainketa zatikatua (hasierako ordainketa BEZ zenbatekoari dagokiona eta gainerakoa 50,89€-ko hileroko 120 ordainketetan, kanona eta atzerapen interesak barne).\n3. aukera: 25 urte - 11.373,92€ (9.399,93€ + 1.973,99€ BEZ %21).\nOrdainketa moduak: ordainketa bakarra kontratuaren sinaduran edo ordainketa zatikatua (hasierako ordainketa BEZ zenbatekoari dagokiona eta gainerakoa 49,45€-ko hileroko 300 ordainketetan, kanona eta atzerapen interesak barne).\n4. aukera: 2086ko Abenduak 22 arte - 24.835,33€ (20.525,07€ + 4.310,26€ BEZ %21). Ordainketa modua: ordainketa bakarra kontratuaren sinaduran.\nEdozein ordainketa modu aukeratzen bada ere, adierazitako kanon/prezioaz gain, esleipena irauten duen bitartean, esleipendunak ordaindu beharko du:\n-Hileroko mantenimendu kuota (26,50€/hilabete, zeharreko zergak barne)\n-Ondasun Higiezinen gaineko Zerga (aparkaleku gehienak 12,50m2-koak dira)\nORDAINKETA ZATIKATUAREN BALDINTZAK\n- Kontzesio administratiboa indarrean jartzen den aurreneko hilabetetik hasiko da aintzat hartzen hilero ordaintzeko betebeharra.\n- Hileroko ordainketak esleipendunak adierazitako banku kontutik kobratuko dira, hilabete bakoitzaren aurreneko bost egunetan\n- Udalak ordaintzeko eskaera egiten duen egunetik kontatzen hasi eta hilabeteko epea igarota esleipendunak dagokion epea ordaintzen ez badu, bertan behera geratuko da dagokion garaje plazaren kontzesioa, esleipendunak ez du kalte-ordaindik jasotzeko eskubiderik izango, eta galdutzat emango ditu ordura arte ordaindutakoak. Era berean, berehala indargabetuko zaio Aparkelekuan sartzeko sistema.\n- Bestalde, epetan ordaintzeko moduetan, kontzesiodunak edozein unetan eskatu ahal izango du kanona osorik ordaindu ahal izatea, eta horretarako guztizko kopurua osatu arte falta dena ordaindu beharko du.\n- Aurrekontu Orokorrei buruzko Foru Arauek datozen ekitaldietan 2015ean indarrean dagoen berandutze interes-tasa ez baizik eta besteren bat finkatzen badute (izan ere, 2015ekoa aintzat hartu da epetan ordaindu beharreko kanonaren zenbatekoa kalkulatzeko), ofizioz jardungo da, ordaintzeko azken epea igarota, interesen likidazio osagarria egiteko, edo hala dagokionean, ofizioz itzuliko da berandutze interesen kontzeptuan behar baino gehiago ordaindutako kopurua.\n3, 10 edo 25 urteko kontzesioak amaitu baino lehen, eskatu ahal izango da:\na)aparkatzeko toki baten gaineko 3, 10 edo 25 urteko kontzesio berri bat.\n3, 10 edo 25 urteko kontzesioen ondoz ondoko kontratazioa ez da hartuko kontzesioaren iraupenaren luzapentzat. Horren ondorioz, haiengatik ordaindutako zenbatekoak ez dira kenduko kontratatzen den modalitate berriarengatik ordaindu beharreko kanonetik.\nb) kontzesioa luzatzeko 2086ko abenduaren 22ra arte.\nKasu honetan ordaindu beharko da une horretan indarrean dagoen kanona. Ondoz ondoko 3, 10 edo 25 urteko kontzesioak izan badira ere, bakarrik azken kontzesioarengatik ordainduko zenbatekoa kenduko da.\n- Eskatzaile bakoitzak aparkaleku plaza bat bakarrik eskatu ahal izango du.\nHala ere, mugikortasun murriztuko pertsonen izaera aitortua dutenek plaza egokitua nahiz plaza ez egokitua eskatu ahal izango dute proposamen eredu berean. Bi eratako plazen esleipendun suertatuz gero, horietako bati berariaz uko egin beharko diote\n- Mugikortasun mugatuko pertsonatzat %33ko edo gehiagoko minisbaliotasun gradua aitortua dutenak hartuko dira.\n- Kasuaren arabera,\n*Egoitza aparkalekuaren eragin eremuan edo Irungo udal barrutian izatea modu iraunkorrean. Ofizioz egiaztatuko da Biztanleen Udal Erroldaren arabera.\n*Merkataritza, lan edo industria jarduera baten titularra izatea, edo besteren konturako langilea izatea eta jarduera edo lantokia aparkalekuaren eragin-eremuaren barruan kokatua egotea.\n- Turismo ibilgailu edo antzekoaren titularra izatea, Trakzio Mekanikoko Ibilgailuen inguruko Zergaren ondorioetarako (ibilgailuaren titularitatea Irung Udalak ofizioz konprobatuko du).\n*Salbuespen gisa, mugikortasun murriztuko pertsonen izaera duten adin txikikoen izenean eta ordezkari gisa aurkeztutako eskaerak onartu ahal izango ditu Udalak, adin txikikoarekin bizitzeaz gainera, pertsona hori eramateaz arduratzen badira eta zehaztutako gainerako baldintzak betetzen badituzte.\n*Pertsona fisiko batek bere enpresak utzitako turismo ibilgailua badu, bai enpresa horren jabetzakoa bai finantza errentamendu kontratuaren bidez (renting edo leasing) eskuratua, gorabehera hori egiaztatu beharko du bere garaian.\n*Irungo Udalarekiko betebeharren ordainketan egunean egotea, bai zerga ordainketetan bai beste edozeinetan. Alderdi hori ofizioz egiaztatuko da, eta zorrak kitatzeko dituen pertsonak ezin izango du kontzesiodun izaera lortu.\n1. Plegua / Pliego [PDF]\n2. Eragin eremua (planoa eta kale zerrenda)/ Área de influencia (plano y calles) [PDF]\n3. Eskaera-orria / Instancia de solicitud [DOC]\n4. Irabazpideko ezkontidearen baimena / Autorización a cónyuge en gananciales [DOC]\n5. Lekuen planoa / Plano plazas [PDF]


Arrigorriagako Udala - Abusu Zentro Soziokulturalaren XV. urteurrena\nAbusu Zentro Soziokulturalaren XV. urteurrena\n2018an hamabost urte beteko dira Abusu Zentro Soziokulturala ireki zenetik. Urteurrena ospatzeko hainbat ekintza antolatu dira, eta abenduaren 1ean egingo den ospakizun-ekitaldiarekin emango zaie hasiera.\nHasteko, 18:00etan, pertsona ospetsuei eta bertaratzen diren guztiei harrera egingo zaie, eta ordu erdi beranduago hasiko da ospakizuna, azken hamabost urteetan egin diren jardueren argazkien proiekzio batekin. Jarraian, Abusuko Liburutegiak egin duen iragarkia ikusiko dugu, eta auzoko gazteek beren talentua erakutsiko digute: Rubikek magia egingo du, eta Irati Moralesek musika-emanaldi bat eskainiko digu. Ondoren, oroigarri bana emango zaie auzoko elkarteetako ordezkariei.\nBeranduago, 19:30ean, bertaratuei luncha emango zaie beheko solairuko hallean. Ekitaldira joateko gonbidapena beharko da. Aurrez jaso beharko da Zentroko harreran, eta pertsona bakoitzak gehienez bi gonbidapen eskuratu ahal izango ditu.\nOspakizuna abenduaren 1ean hasiko da, baina askotariko ekitaldiak egingo dira hilabete osoan zehar: hilaren 4an, 11n eta 18an, tailer ekologikoak egingo dira 12 eta 15 urte bitarteko haurrentzat; eta hilaren 12an, 13an eta 14an, eskulanen eta pinturen erakusketa bat ikusi ahal izango da ekitaldi-aretoan. Hauek hartu dute parte erakusketa horretan: Ollargan auzoko eskulanen tailerra, SIAL, Zubietxe, pintura-tailerra, ludoteka, Abusu auzo elkartea eta Gaztetxokoa.\nHorrez gain, abenduaren 15ean (larunbata), ate irekien jardunaldia egingo da ludotekan, eta jolasak eta ipuin-kontalaria egongo dira. Eta, azkenik, abenduaren 21ean (ostirala), “Ilusión” antzezlana egongo da ikusgai beheko solairuko hallean, 19:00etan, adin guztietako publikoarentzat.\nEgitaraua (PDF 289KB)


Karrera batean arrakasta lortzeko ardura, ezagutza eta gaitasuna ez ezik, zuk zeure burua aurkezteko gaitasuna ere behar duzu, eta, ondoren, irudiak funtsezko zeregina betetzen du. Enpresa estilo arropa, negozio irudia, negozio emakumearen irudia, zer da eta nola sortu? Emakumeen negozioen estiloa karrera altuena lortzeko kontuan izan dezagun. Eta arrakasta izateko, negozio-irudia arreta berezia jarri behar duzu eta armairuari jarraitu. Enpresa-emakume baten irudia eta estiloa, argitalpen hau ikasten dugu. Enpresa moda oso kontserbadorea da. Eta negozio-palo bat sortzeko gomendio guztiak oinarritzat hartuko ditugu. Enpresariaren irudia sortzeko, oso garrantzitsua da higadura eta negozio-emakumearen irudia janztea. Elegance guztia egon beharko luke. Eta enpresa-irudi arrakastatsua sortzeko, plastikozko mugimenduak, ohiturak eta gaitasunak arreta handiz ordaindu behar dituzu.\nEmakume gehienek uste dute negozio estilo ezin hobea sortzeko poltsa estua izan behar duzula. Baina hori ez da horrela. Praktikak emakume aberatsek garestia eta modan erosten dituztela erakusten du eta, aldi berean, errenta ertaineko emakumeak baino "guztiz biluzik" daude. Hau besterik ez da azaltzen: ekonomia eta zuhurtzia zapore atsegina osatzen dute beren bitxikeri eta bultzadengatik, "Nahi dut hori nahi dut". Azken finean, nahi duzuna ez du esan nahi dekoratzeko. Hori dela eta, fancy gauza bat erosi baino hobeto pentsatu arretaz.\nModa diseinatzaileek uste dute zerbitzuan huts egin duten emakumeak akatsak egiten dituela negozioan eta armairuen aukeraketa. "Enemigos" - imajina irudi bat;\n- Modako mozorroen obedientzia itsua,\n- Emakumezkoen merezimenduak azpimarratuz eta ebaluazio zorrotzagoa,\n- janzkera soziala, apailatzearen modura eragiten duena,\n- Osagarriei arreta eskasa,\n- itxura gaizki mantentzen da.\nJakina, badakizue ez duzula palo bat emakumea emakumea dela, negozio emakumea eta emakume arrakastatsua barne. Ez da inoiz ahaztu behar zure ibilbidean arrakasta izan dezaketen gauza txikiei buruz, xarma berezia eskaintzen dizute.\nItxura, eta batez ere arropa estiloa pertsona bati buruz asko esateko gai da. Emakume kudeatzailea, abokatua, eta abar, beti egon behar da. Eta arrakastarik gabeko irudia eta desegoki hautatutako jantziak karrera bat hondatu edo plan guztiak apurtu ditzakete. Horregatik, emakumezkoen eta negozioen janzkera modu egokian konbinatu behar dira, eta hori artea da.\nBezeroekin komunikatzen dituzten langileek arropa soinekoaren kodea bete behar dute, eta beste langileek edozein arropa aurki ditzakete, baina gure herrialdeko politika hau ez da oraindik aplikatu. Hori dela eta, soineko kodearen arauak langile guztiei aplikatuko zaizkie. Baina, jakina, hiriburuko abokatuen, kudeatzaileen eta abokatuen eta kudeatzaileen arteko desberdintasunak daude probintziako hirian.\nAseguru gehienetan, lege-enpresek, bankuek, langileen itxura estuki araututa dago. Badira zenbait gona, jantziak, kamisetak eta abar jantzirik. Batzuetan galtza luzeak zehazten dira. Arropa estilo demokratikoagoa eraikuntzan, merkataritzan eta turismoan lan egiten duten langileei aplikatzen zaie.\nEnpresan lan egiten baduzu, langileen itxura arau zorrotza ez badago, zenbait arau jarraitu behar dituzu. Esan eternoak "ez" jeans, batez ere lurreratze baxukoak, jantziak kolore biziak, kirol jantziak (kamisetak), baita kamisetak, hondartza laburrak, lepo sakona, mini gona. Absolutely inacceptable hair loose. Baina goian zerrendatutako zerrendatik higadura zerbait nahi baduzu, emakumeak jantzita edo arduradunekin beti jantzitakoak gogoratu behar dituzu.\nZer behar duzu eta gastatu daiteke? Pants, arkatza gona klasiko bat, beti dira garrantzitsuak. Pastel tonuen Blusak egunero eguneroko freskotasuna eta berritasuna emango dizkie. Oso poltsikor eta turtlenek oso egokiak dira, txalekoarekin normalean erabiltzen direnak. Eta, jakina, jantziak eta soinekoak. Kolore eskema: oliba tonuak, marroiak, urdina, urdina, grisa eta beste batzuk. Oinetakoak aukeratzean, irizpide nagusia itxia da. Zapatilak ez dira kanpoan enpresa-emakume baten jantzirik.\nKolektibo berri batetara joaten zarenean, inguruan begiratu behar duzu, nork eta nola jantzi dituzun. Honek nabigatzen lagunduko dizu. Eta garrantzitsuena, soineko kodea errespetatuz, egon zaitez zeure burua. Honek lurrina lagunduko du, neurriz erabili behar dira, baita osagarriak, esate baterako, lepoan perlak. Horrek zure irudia berezi eta osotasuna emango dio.\nBarne-aldartea, ahotsa, zure itxura zure karreran erabakigarria izan daiteke, baita zure bizitza pertsonalean ere. Zeure buruari konfidantza ematen bazaio, atseginak eta erakargarriak dira, erraz hitz egin ahal izango duzu solaskideak, agur egin aurretik. Alderantziz, jarrera negatiboa, itxura desegokia gerta daiteke.\nBost emakumeen negozio akatsak\nBilera horretako parte-hartzaileetako batek esan zuen "nire menpekoak forma bikainak ditu eta beti lepoa janzten". Negozioen bilerak egin behar ditu bere jardueraren arabera. Negozio bazkideak harritu egiten dira ikusmena. Horrek enpresa negoziazioak eragozten ditu. Eta enpresa honen zuzendariak ez daki nola esango dio arropa estilo hau ez dagoela lanean.\n2. Gona laburra\nGona aukerarik arrakastatsuak estilo erakargarri eta defiantea sortzen du, eta bazkideek eta lankideek lanean aritzea eragotziko diegu. Berriz ere, liderrak kexatu ez dakite nola beren arropa "gaizki" arrotzari buruzko informazioa modu egokian adierazi. Liderrak gogaitu egiten dira, baina beldur dira langileei kalte egin diezaieten, itxura duten iruzkinak.\n3. Bitxi ugari\nKudeatzaile askok azpimarratzen dute bitxien kopuru handi batek oztopatzen dituela. Esate baterako, hainbat eraztun, eskumuturreko, kate eta aleak, soinuak egin, mahaiaren negoziazioetan zehar. Aldi berean jantzitako apaingarri askok enpresa-protokoloa urratzen dute.\n4. Makillaje eskasa\nEstiloaren elementu honek ere atsekabetu egiten du lideren artean. Makillaje falta edo "kolorearen kolorea" falta dira kanpoko diseinuan. Zuzendaritza guztiek hau segurtasunik gabeko seinale gisa interpretatzen dute eta gustu txarrak erakusten dituzte.\n5. Summer Stramonium\nFenomeno hori oso hedatuta dago klima hotza duten herrialdeetan. Egun beroak eta beroak sortzen direnean, emakume askok uste dute hori guztia arropa jantziri buruzko negozio-protokoloaren arauak urratzen dituztela. Esate baterako, "udako dopina" jasaten duten emakumeek beroan ehundura gardenez egindako jantziak janzten dituzte, hondartza motako arropa lantzen dute, sandaliak jartzen dituzte, ez dute galtzerdiak ezagutzen, eta abar. Egoera lidergoa kezkatzen du, zeren udako lanbideetan ez baita aldatzen. Eta beroan bulegoak, aurkezpenak, negozio negoziazioak biltzen dira. Denboraldi guztietan, negozioetako emakumeek negozio ezarpen egokia behar dute.\nOrain badakigu zein den negozio-emakume baten irudia eta estiloa. Negozio-emakume baten estilo eta irudiaren arauak entzun eta jarraitu.\nBoho estilo berria\nArropa estilo erromantikoa\nEmakume dotorea: ezin duzu egin?\nModa kapela 2010\nModan eta ederra bilatzeko 20 modu\nSalsa laranja saltsarekin oilaskoa\nUmeen beldurren objektuak\nZer egin guys ero egiteko: aholkuak neskentzat\nNeguan behar diren emakumeentzako bitaminak\nPepinoen entsalada japoniarra\nEz al da errespetatzen sexua?\nGaztaz eta gaztaz egindako entsalada\nLeherketa San Petersburgeko metroan - Buzova eta Makarevitx berriro eskandaluaren erdian\nZer ezin da eman urtebetetzeagatik?\nPertsona ospetsuen marrazki distiratsuena apirilaren 1ean\nAlkoholaren erabilerari buruzko mito nagusiak\nBird cherry pastela


Distira berreskuratuko du hiriak - Bizkaiko Hitza\nDistira berreskuratuko du hiriak\nGau Zuriak argiz jantziko ditu gaur eta bihar Bilboko eraikinik eta lekurik enblematikoenak, hiribilduaren sorreraren 722. urteurrena oroitzeko. 28 jarduera prestatu dituzte, eta horietako bi ibiltariak izango dira. Ikuskizun guztiak doakoak izango dira.\n2022, ekainak 17 Albisteak, Bizkaia, Kultura 67\nKlasiko bihurtu da Gau Zuria Bilbon. Hiribilduaren urtebetetzea ospatzeko —eguaztenean izan da—, argiz janzten dira Bizkaiko hiriburuko kaleak, plazak, museoak eta elizak. Eta, aurten, beste behin, argia eta mugimendua izango ditu ardatz urtebetetze festak. Pandemia garaiko murrizketak alde batera utzita, ohiko formatua izango du jaialdiak: 19:30ean emango diete hasiera ekitaldiei, eta 00:30era bitarte iraungo dute. Guztira, 28 ikuskizun emango dituzte gaur eta bihar artean, doan.\nBilbok 722 urte bete ditu aurten, eta hori da jaialdiaren bidez gogora ekarri nahi dutena. Diego Lopez Harokoa Bizkaiko jaunak 1300eko ekainaren 15ean sinatu zuen Bilbo hiribildu bihurtzeko gutuna, eta hiriak urtero ospatzen du urteurren berezi hori: argiek janzten dituzte hiriko eraikinik ospetsuenak, eta kaleak ekitaldiz betetzen dira. Azken finean, Bilboz gozatzea da helburu nagusia, Begoña Escribano Gau Zuria jaialdiaren zuzendariaren esanetan: “Urteurrena gogo, ilusio eta emozio handiz bizi dugu, eta bilbotar guztiek hiriaz gozatzeko aukera izatea nahi dugu”.\nGaur arratsaldean emango diete hasiera ekitaldiei. Aurreko aldiekin alderatuta, aurreratu egin dute ekitaldien hasiera ordua, baina asmo jakin batekin egin dute aldaketa, Escribanok esan duenez: “Gau Zuriaren ordutegia aurreratu dugu; hala, familia osoak izango du ekitaldi berezi horiez gozatzeko aukera, txikienetatik hasi eta adinez nagusi diren horietaraino”.\nZehazki, 26 lekutan gogoratuko dute hiribilduaren urteurrena. Besteak beste, Arriaga plazan, Areatzako pasealekuan, Gas plazan, Deustuko zubian, Euskalduna jauregian eta Itsasmuseumen. Askotarikoak izango dira programaturiko ikuskizunak, eta ekitaldi horietako bi, gainera, ibiltariak izango dira: hiriko hainbat txokotatik bueltaka ibiliko dira.\nBi eguneko jaialdiaren ondoren, etzi amaituko dira Bilboren urteurrena gogoratzeko ekitaldiak: 10:30ean, Diego Lopez Harokoari lore eskaintza herritarra egingo diote Plaza Biribileko monumentuan. Ondoren, erromeria egingo dute.\nAntolatzaileen hitzetan, programazio “zabala, interesgarria, doakoa eta irisgarria” prestatu dute Bilboko Gau Zuriaren aurtengo aldirako. Hauek dira proposamen horietako batzuk:\nBóvedas celestes instalazio digital sortzailea egongo da Gizakunde Elizan. Miguel Chevalierrek diseinatu du, eta elizako gangen gainean proiektatuko dute. Alegiazko zeru bat irudikatuko dute instalazio sortzailearen bitartez, eta publikoak kolorez betetako sare bat ikusiko du. Ikuslea lekuz aldatzearekin batera, sare hori ere aldatuz joango da, eta, hala, etengabe berritzen ari den forma askotako unibertso bat sortuko da.\nBilbo betidanik izan da merkantziak trukatzeko eta garraiatzeko portua. Urte luzez, hainbat pertsona eta ideia aurrera eta atzera ibili dira leku berean, eta Bilboko Tomo Estudio kolektiboak horixe islatu nahi izan du BI // 722-345 proiektuaren bitartez. Bideo interaktibo bat da emaitza, eta hiria sortu zenetik gaur egun arte izan duen bilakaera demografikoa proiektatuko dute hartan.\nArriaga plaza eguzki lorez beteko da Gau Zurian. Tamaina ugaritako 69 eguzki lore jarriko dituzte Arriaga antzokiaren parean, eta argia eta kolorea emango diote guneari.\nZirkuko mailua ekitaldiaren bitartez, mailu bihurtuko da Albia eraikinaren fatxada. Itsasadarraren beste aldean egongo da mailua kolpatzeko gailua, Campo Volantin pasealekuan, eta, esku hartze interaktibo baten bitartez, jendeak parte hartzeko aukera izango du; proiekzio baten laguntzaz jasoko dute pisua bertaratutakoek.\nAbandoibarreko Abandoko Errepublika parkea marigorringoz beteko da datozen egunetan. Etxeko txikienek gozatzeko ikuskizuna izango da.\nCasilda Iturrizar parkea da aurtengo kokaleku nagusietako bat. Luz de salón ikuskizunaren bitartez, parke osoa argituko du zortzi metroko altuera eta diametroa daukan lanpara handi batek. Horrez gainera, Un resplandor geométrico lana ere ikusi ahal izango da. Geometriaren eta naturaren arteko harremana islatuko du elementu horrek, eta ikuslearen pertzepzioan eragitea izango da helburu nagusia.\nZentzumen guztiak martxan jarriko dira Olorama ikuskizunaren bitartez. Esperimentatzea da asmo nagusia, eta ikuslea usaimenezko paisaia batean murgilduko da. Denbora ulertzeko moduari buruzko hainbat usain, memoria eta sentsazio nahastuko dira ikuskizun bakarrean.\nIluntasunean argitzen diren koloretako balizak jarriko dituzte Zabalgune plazan, El Barabil ikuskizunean. Hitz egitea, geldialdi bat egitea, behatzea edota hausnartzea izango dira, besteak beste, ikuskizunaren xedeak.\nBi kontu ikusi ahal izango dira Bizkaia Aretoan. Bata, Axular aretoan egongo da ikusgai, eta bestea, berriz, Etxepare aretoan. Gorriz margotutako zuhaitz bat izango da Alteración obraren ardatz, eta zuhaitz hori bihotzaren taupaden erritmoan argituko da. Labeko atea obrak, berriz, ahaztutako mundu batera eramango du ikuslea. Zentzumenen bidezko bidaia bat izango da, eta garai batean Euskal Herrian zeresana izan zuten sutegietako langileei omenaldia egin nahi diete lan horrekin.\nJulio Verneren eleberrian bezala, munduko itsaso eta ozeano sakonetako misterioak argitzeko aukera emango du Veinte mil leguas ikuskizunak. Argiz betetako instalazio interaktibo bat izango da, eta parte hartzaileek hartan murgiltzeko aukera izango dute.\nHainbat tamainatako 120 loretik gora jarriko dituzte Arte Ederren Museoko sarreran. Egunez, paperezko loreak dirudite, moztu eta tolestu daitezkeenak. Gauez, ordea, atmosfera eraldatu egiten da, eta lore guztiak kolore biziz argiztatzen dira. Horrez gainera, Bilboko Arte Ederren museoko erakusketak bisitatzeko aukera egongo da, 22:00etatik 00:00ra: Ibarrola. Guernica; Ibilbideak bilduma; Arrue anaiak Parisen; Arnasa, 2020; Agerikoaren eta ikusezinaren artean. Azterketa, kontserbazioa eta zaharberritzea museoan; eta Milton Glaserren Kartelak.\nAzkuna zentroak ere ateak zabalduko ditu Gau Zurian, 20:00etatik 00:00ra. Honako erakusketak ikusteko aukera izango dute bisitariek: Ahots bat Erausorentzat. Trans garai baterako epilogoa; Arkitektura goiztiarrak; Memoria de forma; eta Scientia.\nAurten, lehenengoz, bi proposamen ibiltari egongo dira Gau Zurian. Kolorezko jendea, batetik: koloretako izakiek giza irudiaren ustezko askatasuna goraipatuko dute; pertsona bakoitza kolore bat izango da, eta horietako bakoitzak bizitzeko molde jakin bat islatuko du. Eta, bestetik, Trance entre calles: Elements konpainiako dantzariek dantza urbanoz beteko dituzte Bilboko kale eta plazak.


Marijo Esnaola bidaniarrak irabazi du V. Euslogan lehiaketa, Donostiako AEK-k antolatua, Ingurumena amilka, Lurra intzirika esloganagatik. Ingurumenaren zaintzaren aldeko esloganak eskatu dituzte antolatzaileek aurten, eta, lehiaketara aurkeztu diren hogeita hamaika esloganen artean, epaimahaiak Esnaolarena saritzea erabaki du. Hala, Mahala baserriko produktuez osatutako saskia eskuratu du bidaniarrak. Bigarren eta hirugarren izan dira, hurrenez hurren, Donostiako Irrintzi euskaltegiko alfabetatze taldeak proposaturiko hauek: Haizea, lurra eta ura, geure ardura eta Maitatu natura, zurea baita onura. Zorionak irabazleari, eta on dakiola!\nEzkerraldeko berbalagunek aingurak jaso eta euskara Zazpi Itsasoetatik barreiatu zuten beste behin, Berbabordajea egitasmoaren bosgarren edizioan. Ekintza honek, ikasturteko amaiera jaia ospatzeko, itsasontzi batean biltzen ditu Santurtzi, Portugalete, Sestao eta Barakaldoko ikasle, berbalagun eta euskaltzaleak, eskualdearen eta itsasoaren arteko lotura irudikatu nahian. Aurtengoan, Goizeder Pellicer, Sendoa Gil eta Manu Iturregiren musikaz lagunduta, Ibaizabal itsasadarrean zehar ondo baino hobeto astindu zuten mihia parte hartu zuten 70 lagunek. Bitartean, bazterrei erretratuak egiten ere ibili ziren, irudirik ederrena harrapatu eta antolatzaileek proposatutako Argazki Rallyan parte hartzeko. Aritz Diez Portugaleteko berbalagunaren esanetan, “Berbabordajea leku bikaina da eskualdeko euskaldunak ezagutzeko, giroa oso aproposa baita horretarako”. Aukera interesgarria, zalantzarik gabe, aurtengo mintzakideak sendotzeko eta, datorren urterako, berriak ezagutzeko.\nBerbaditza txapelketarekin eta ontzian bidaiatuz agurtu zuten ikasturtea Bilboko AEK-ko ikasleek. Berbaditzaren VIII. edizio honetan, hainbat proba egin ziren: Leku ezkutua, Kantu Kantari, Atsotitzak osatu... guztiak ere Bilboko AEKren euskaltegi guztietako partaideen hizkuntz eta kultur ezagutza proban jartzeko modukoak. Saridunak ere izan ziren, jakina (argazkietan). Arratsaldeko bidaia, berriz, sorpresa izan zen, inork ez baitzekien nora eta nola joatekoa izango zen, baina ontzia gainezka bete zen (80 lagun inguru bildu ziren). Xilipurdi clown taldeak gidatu zuen tropela Bilborocketik San Anton zubiko nasaraino, eta gero bidaia osoa dinamizatu zuen. Itsas museoan lehorreratu eta hortik Deustuko San Pedro plazaraino ere gidaritza lanak egin zituen, Lehenak egiten duena izeneko jokoaren laguntzaz. Behin plazan, zumba saioa egon zen.\nBeasaingo Goiztiri AEK euskaltegiak VI. Pintxo Lehiaketa antolatu zuen, Ordiziako plazan, ekainaren 7an. Ikasleak fin-fin aritu ziren sukalde lanetan eta, osagaiekin bikain jolastuta, itxura ederreko pintxo hotzak sortu zituzten. Gainera, aurkezpenari ere garrantzi handia eman zioten. Epaimahaikoek mokadu guztiak dastatu eta lanak amaitutakoan, epaiaren berri eman zuten. Hala, Tximeleta taldeak eskuratu zuen bigarren postua, Eskaintza izeneko pintxoarekin. Irabazleak, berriz, Aizkorri eta Pinpilinpauxa taldekoak izan ziren, Ostadar pintxoari esker. Ondorioz, lehiaketaren oroigarria lortu zuten: sukaldari kapela bana. Giro ederrean, primeran pasatu zuten arratsaldea pintxoak egiten eta jaten. Datorren urtean ere, ziur elkartuko dira pintxoaren festa paregabean!


EH Bilduk uste du beharrezkoa dela Kultur Aniztasun eta Migrazio Zuzendaritza sortzea, pertsona migratzaileei harrera egokia egiteko - - Goiena.eus\nEH Bilduk uste du beharrezkoa dela Kultur Aniztasun eta Migrazio Zuzendaritza sortzea, pertsona migratzaileei harrera egokia egiteko\nEH Bildu Oñati 2018-09-06 18:46\nGure herrira heltzen diren pertsona migratzaileei harrera egokia egiteko azken asteotan agerian geratu diren hutsuneen aurrean, EH Bilduk lanean jarraituko du, harrera hori baldintza egokietan egin ahal izateko. Proposatuko dituen lehen neurrien artean dago Kultur Aniztasun eta Migrazio Zuzendaritza sortzea.\nIrun eta Hendaia lotzen dituen Santiago zubian egindako agerraldian Jasone Agirre legebiltzarkideak adierazi duenez, “zuzendaritza hori izango da migraziorako politika horren liderra, koordinazio lana egingo duena, baliabideak eskuratu eta antolatuko duena, beste erakunde eta esparruetan egiten diren politikei koherentzia emango diena”.\nMigrazio politika “sendoak” izatearen alde egin du Agirrek, gurera heltzen direnek behar duten harrera egokirako irizpideak markatu, koordinatuko dituena. “Esaterako, hezkuntzan, osasunean, enpleguan,… eta baita ere, euskal gizartean migratzaileen harrerarako kultura indartu behar da. Politika horrek, adibidez, ondo definitu beharko luke herri honek ez duela onartzen Irunen bezala pertsonak beroan kanporatzea”.\nBaina hori horrela izateko, oraindik asko falta zaigula agertu du EH Bilduko legebiltzarkideak. “Uda honetan gertatutakoak agerian utzi ditu, beste behin ere, geure gizarte zerbitzuen sistemaren gabeziak. Erakundeak inprobisatzen ibili dira. Egunez egun espazioak bilatzen, irizpideak aldatzen,…orain 3 egun, gero 5… egon badagoenean lege argi bat, gizarte zerbitzuen legea, dagoeneko 10 urte badituena, eta oso ondo zehazten duena holakoetan ze zerbitzu eskaini behar den, harrera zelan egin, nork egin... Legea bete baino ez zuten”.\n“Harrera integral, ordenatu eta kalitatezko bat eskaintzeko modu bakarra gizarte sistemaren barruan da”, azpimarratu du Agirrek. “Esaterako, legeak aurreikusten du haurdun, ume txikiekin, gaixorik edo halako egoeretan daudenei zer eskaini behar zaien. Zelatan geratu ziren kalegorrian emakumeak ume txikiekin Irunen? Berrizen zabalduko duten zentroa beteko ote du legeak markatutakoa? Eta gurean geratzea erabaki dutenekin zer gertatuko da?”.\n“Oraingoz dakigunez”, gaineratu du, ONG batek egingo du kasuen balorazioa, legez gizarte zerbitzuek egin behar dutenean. Sare paralelo bat osatuko da horrela, eta gure ustez, sare bakarra behar da, eta publikoa”.\nJoseba Gines EH Bilduko Kultur Aniztasuneko idazlariak, bere aldetik, azpimarratu du herritarrak izan direla instituzio publikoek pertsona migratzaileen harrerarako agerian utzi dituzten hutsuneak bete dituztenak. “Eskerrak emateaz gainera, zoriondu egin behar dira”, esan du. “Baina herri duin batek sistema publikotik eskaini behar du harrera, laguntza eta babes hori”.


Dokumentazio eta alkoholemia kontrol kanpaina egiten ari da udaltzaingoa — Berbia\nDokumentazio eta alkoholemia kontrol kanpaina egiten ari da udaltzaingoa\nLehen aldia da halako kanpaina bat egiten dutela, baina ez da azkena izango\nOñatiko udaltzaingoak hainbat kontrol kanpaina egingo ditu urte amaiera bitartean. Egutegia osatu dute eta dokumentazio, alkoholemia edota abiadura kontrolak egingo dituzte tarteka. Zaintza kanpaina horietan lehena aste honetan bertan egiten ari dira, dokumentazio eta alkoholemia kontrol kanpaina, alegia.\nAste osoan zehar, goiz edota arratsaldez, kontrol ezberdinak jarriko dira herri guneko kaleetan. Txandakatuz joango dira, ordu tarte eta leku ezberdinetatik ibiltzen diren gidariak gelditzeko. Atzo arratsaldean esaterako dokumentazioa egiaztatzeko kontrola jarri zen Euskadi etorbidean eta gidariei, auto eta aseguru paperez gain, gida karneta eta beste agiri batzuk eskatzen zizkieten. Gaur berriz, alkoholemia kontrolak egingo dituzten. Bihar ere alkoholemia kontrolak jarriko dituztela aureratu digu udaltzainburuak.\nLehen aldia da modu sistematizatu batez udaltzaingoak halako kontrolak antolatu eta egiten dituela, baina ez da azkena izango, bide segurtasuna, udalerri barruan, tokian tokiko udaltzaingoari baitagokio.


Fagor Etxetresnetako Kontseilu Soziala: "Bizirik mantenduko dugu kooperatiba eta gainerako bazkideekin dugun konpromisoa" - Debagoiena - Goiena.eus\nFagor Etxetresnetako Kontseilu Soziala: "Bizirik mantenduko dugu kooperatiba eta gainerako bazkideekin dugun konpromisoa"\nGoiatz Arana 2013-11-08 13:04\nFagor Etxetresnetako Kontseilu Sozialeko hiruzpalau laguneko ordezkaritza bat Eusko Jaurlaritzako ordezkariekin batzartu zen atzo –eguena– Lakuan, eta gaur goizean ohar bat plazaratu du. Adierazi du "bizirik" mantenduko duela "bai kooperatiba eta bai gainerako bazkideekin duen konpromisoa", eta lanean jarraituko duela "maila guztietan eta eskura dituen baliabide guztiekin".\n"Bere gain" hartu du egungo egoeran Kontseilu Sozialak berak eta bazkideek duten erantzukizuna, baina, horrekin batera, ohartarazi du ez duela onartuko "ezerezean gera daitezela beste ardura batzuk ezta bazkideek zentzu horretan jaso dezaketen tratu desegokirik ere".\nKontseilu Sozialak eskerrak eman ditu Mondragon Korporazioko gainontzeko kooperatibetako bazkideengandik "orain arte jasotako eta etorkizuneko laguntza eta solidaritatea" dela-eta, eta hausnarketarako deia egin du: "Denok hausnartu beharko genuke gertatutakoaren inguruan, eta lanean jarraitu mugimendu kooperatibista indartze aldera".\nAzkenik, herritarrei eta erakunde publikoei dei egin diete "industria sektore eta enpleguarekin, finantza sistemarekin erakutsitako adinako konpromisoa adieraz dezaten".


Gasteizko Udal Poliziak gazte bati emandako jipoiaren aurrean - Boltxe\nAmnistiaren Aldeko eta Errepresioaren Aurkako Mugimenduak Salbuespen Egoeraren baitan polizia ezberdinak aurrera eramaten ari diren errepresio dinamika salatu du hasieratik. Poliziaren gehiegikeriak ohikoak ziren lehenago ere, baina oraingoan testuinguru egokia sortu dute gehiegikeria horiek jende askoren oniritzia lor dezaten. Gizarte beldurtuek ustezko segurtasuna jartzen dute beti askatasunaren gainetik, eta Estatuak egoera baliatzen ari dira beldurra zabaltzeko eta eskubideak ezer ezean uzteko.\nOraingoan Gasteizko udal poliziak izan dira 19 urteko gazte baten etxean sartu, jipoitu eta atxilotu dutenak, leihotik arrautzak bota zizkielakoan. Gazteak ustez botatako arrautzetan arreta jartzeak, ordea, horrelako erreakzio baten atzean egon daitekeen bentako arrazoia ezkutatzea dakar.\nKonfinamendu honek, beste gauza batzuen artean, kartzela arindu bat bihurtu da, batez ere, baliabide gutxien dituen jendearentzat. Ez da gauza bera 50 m²-ko pisu ala txalet batean bizitzea; ez da gauza bera konfinamendua pasatzeko diru-koltxoia izatea edo ziurgabetasun etengabean bizitzea. Edonola ere, argi dagoena da egoera honek frustrazioak eragiten dituela, eta sistema ez dela gai pandemiari modu egoki batean aurre egiteko, ez gaixoak artatzeko orduan, ezta osasuntsu dagoen jendea tratatzeko orduan ere.\nEdozein kasutan, poliziaren jokabide hau ezin da justifikatu psikopata baten ikuspuntutik ez bada. Gaztea jipoitzean agerian uzten duten gauza bakarra, horrenbeste jendek poliziarekiko gorrotoa izatearen arrazoia da. Bizi duguna bezalako egoera gogor batean, enpatiaz erantzun beharrean, indarkeriaz eta harropuzkeriaz jokatzen ari da polizia Euskal Herriko txoko ezberdinetan.\nZalantzarik gabe polizia sistemaren armada urbanoa dela eta bere funtzioa, oraintxe bereziki, herria diziplinatzea eta obedientzian eta sumisioan heztea dela, datozen urteetan gertatuko den talka sozialaren aurrean “artaldea” arditegian bilduta eta zintzo mantentzeko.\nAmnistiaren Aldeko eta Errepresioaren Aurreko Mugimenduak elkartasuna adierazi nahi die Gasteizko gazte honi zein poliziaren gehiegikeriak pairatzen ari den orori.\nEuskal Herria, 2020ko apirilaren 23a.


Bilboko Kafe Antzokia Zenbat Gara kultur elkarteak ireki zuen 1995ean, Bizkaiko hiriburuan euskara eta euskal kultura erdigunean ipintzeko asmoz. Emaitzarekin oso gustura zegoenez, 2002an Ondarroako Kafe Antzokia zabaldu zuen. Bide beretik, urte bi geroago, 2004ko urriaren 28an Durangoko Plateruena Kafe Antzokia iritsi zen; kasu honetan, herriko Berbaro euskara elkartearen eskutik. Pandemiak, baina, ez ditu gauzak erraz ipini, eta Euskal Herriko hainbat areto ez daude beren egoerarik onenean. Bilboko Kafe Antzokia, esaterako, itxita dago martxotik, behin-behinean. Durangoko Plateruena, aldiz, behin betiko itxi dute. Txomin L. Aramaio.\nEuskara eta euskal kulturgintza lantzeko lekurik eza sumatzen zuten Durangon Berbarokoek mende hasieran: euskal kulturak arnasgune bat behar zuen. Era berean, garai hartan, Durangoko Udala Landako gunea eraikitzen ari zen, eta proiektuan ostalaritza gune bat zeukaten aurreikusita. Ideia biak uztartu, eta eremu berriko ostalaritza proiektua herriko hiltegi zaharraren eraikinean egitea pentsatu zuten. Haren ardura Berbarokoek hartu zuten, eta Plateruena izena ipini zioten. Baina zelan egin hori? Nondik atera dirua?\nEraikina, izatez, Durangoko Udalarena da, eta 18 urterako lizitazioa lortu zuen Berbarokoek buruan zuten proiektuak. Antzokia egokitzeko, diru asko behar zen: milioi eta erdi euro. 120.000 euro Eusko Jaurlaritzak ipini zituen; Durangoko Udalak, ordea, ez zuen dirurik ipini. Ia laguntza publiko barik geratu ziren. Berbaro elkarteak taberna bat zeukan bere izenean, eta hura salduta lortu zuten behar zuten diruaren herena; herritarren ekarpenekin beste herena eskuratu zuten; eta gainerako 500.000 euroak, zorpetuta. Bada, neurri handi batean, azken heren horrek markatu du Kafe Antzokiaren historia urte hauetan guztietan.\nHasiera-hasieratik, harreman estua izan du herriarekin Plateruenak. Hori ezin da ukatu. Proiektua martxan ipintzeko, bazkideak erakartzeko kanpaina handia egin zen Durangon, eta ehunka herritar batu zen proiektura. 800 lagunek baino gehiagok ipini zuten dirua, eta, horrela, Kafe Antzokiko bazkide bihurtu ziren. Bertan behera zegoen eraikinari bizia eman zioten. Argi dagoenez, herrian bazegoen halako proiektu bat sortzeko gogo eta nahia. Dirua jarri zutenen gehiengoa Durangokoa edo inguruko herrietakoa zen, baina beste toki batzuetako jendeak ere proiektuarekin bat egin zuen. 2015ean, dirua biltzeko beste kanpaina bat egin zen, zorrak kitatzeko asmoz, eta beste 300 lagunen ekarpena lortu zuten. Hala ere, laguntza hori ez da nahikoa izan konfinamendu ostean Plateruena berriz irekitzeko eta, gainera, egoera ekonomiko are okerragoa du. Horrenbestez, ateak betiko zarratu behar izan ditu.\nEuskal kulturgintzarako gune barik geratuko da Durango? Ihintza Orbegozo bergararra Plateruenako Kulturgintza arduraduna izan da azken lau urteotan; barru-barrutik ezagutu ditu hango nondik norakoak. Durango ez dago urrun Bergaratik, eta, batez ere, kontzertuetara hurbiltzen zen Orbegozo aspalditik, “askotan”, aitortu duenez. Bertan lanean, duela lau urte hasi zen, 2016ko udazkenean. “Lau urtek berea eman dute. Batik bat, kulturzalea izanda, jende ezagun eta ezezagun asko ezagutu dugu” gogoratu du. “Pentsatzen duzu hemen ibilita jende ezagun asko ezagutuko duzula, baina hor atzean lan egiten duen jende ezezagun asko ere ezagutzen duzu. Merezi duen jende ugari” zehaztu du. Hasierako garaian, Plateruenara nazioarteko talde anitz joaten zirela du gogoan, eta kanpotik kontzertu aretotzat jotzen zela, besterik gabe. Gero, baina, barne-barnetik ezagutu ondoren, euskalgintzatik zenbat egiten den bertan ikusten omen da.\n“Euskaratik kultura eta kulturatik euskara egin izan da; bata bestea gabe ez dira ulertzen Plateruenan” azpimarratu nahi izan du. “Orain, Durangok hori galduko du?” egin du galdera Orbegozok.\nHaren esanetan, azkenaldian gogorra izan da bertan lan egitea. Plateruena kooperatiba da, baina desegin egin behar izan dute. Horretarako, Bazkideen Batzarrean hartu behar zen zarratzeko erabakia, eta hori egin arte ezin zuten jakin zer gertatuko zen, ezin zuten publiko egin. “Batzarrean, datu gordinak ikusita, kooperatiba desegin eta Plateruena ixtea erabaki zen. Ez zegoen beste aukerarik, gogorra izan da”. Tentsioa eta haserrea baino, atsekabea sentitu dute denek. Era berean, jendaurrean jakinarazi ostean, babes itzela jaso omen dute, eta horrek aurrera begiratzeko indarra eman die.\nUdalarekin ere hasieratik egon da harremana. Eraikina harena denez, egoeraren berri eman behar zitzaion. Orain, haren esku geratuko da, hark ikusiko du zer egin. “Udalean argi daukate eraikina kultur proiektu baterako izango dela etorkizunean, oraingoaren ildotik, baina ostalaritzak pisu gutxiago izanda” aurreratu digu. “Proiektuak erdigunean izango ditu euskara eta kultura, eta gu laguntzeko prest agertu gara, edo zerbait egiteko. Orain, esan bezala, erabakia Udalaren esku dago”. Orbegozok konfiantza dauka harengan, zer edo zer txukuna egingo duela sinetsita dago. Halere, oraindik goiz da ezer aurreikusteko. Udalak, datozen hilabeteotan, prozesu parte-hartzailea abiatuko du, eta hainbat eragilerekin aztertuko du zer egin daitekeen.\nBi hamarkadaz, Durango euskalduntzeko eta kultura indartzeko topalekua izan da Plateruena, eta etorkizunean ere hala izatea nahi da. Etorkizun hurbilean, antzeko proiektu bat jarriko da martxan. Hortaz, ate bat itxi eta beste bat ireki da.


BCSC erakundeak European Cyber Week topaketan aurkeztuko ditu Euskadik Zibersegurtasunaren ekintzailetzarako eskaintzen dituen aukerak | BCSC - Zibersegurtasun Euskal Zentroa\nBCSC erakundeak European Cyber Week topaketan aurkeztuko ditu Euskadik Zibersegurtasunaren ekintzailetzarako eskaintzen dituen aukerak\nAzaroaren 19tik 22ra Rennesen (Frantzia) izango da European Cyber Week topaketaren hirugarren edizioa. Europako Zibersegurtasun eta Ziberdefentsa arloko foroan 2.500 aditu inguru bilduko dira. Horien artean egongo da Javier Diéguez, gure zuzendaria, BCSC erakundearen izenean. Diéguezek honako panelean parte hartuko du: "From Silicon Valley to Start up Nation: which opportunities for European Valleys", Euskadik Zibersegurtasun arloko ekintzailetzarako eskaintzen dituen aukeren berri emanez.\nEstatu Batuen edo Israelen hornitzaileekin lehian aritzea da Europako sektorearen erronka handienetako bat, zibersegurtasun arloko bi potentzia handi baitira; hala nabarmendu genuen Basque Cybersecurity Day topagunean. Aurrera egiteko eta mundu mailan zibersegurtasunaren erreferente izateko, administrazio publikoek eta sektore pribatuak elkarrekin lan egin behar dute, enpresen sorkuntza eta hazkundea bideratzen duen europar merkatu bateratua sortuz.\n"Cyber Valley" izenekoak sortzea, Europako herrialdeen esku\nEuropean Cyber Week ekitaldiaren barruan, herrialdeak izango dira protagonista "European regions at the forefront of cybersecurity" izeneko programaren baitan, azaroaren 21ean, asteazkena. Egunari hasiera emateko, zibersegurtasunaren merkatuan zentratutako mahai-inguru bat izango dugu, hainbat erakunde eta gobernutako ordezkariekin.\nHorren ostean, herrialdeetako ordezkarien txanda izango da. Danilo D'Eliak (ECSO) moderatutako panel batean, Basque Cybersecurity Day ekitaldian ere egondakoa, gai nagusia honakoa izango da: "From Silicon Valley to Start Up Nation: which opportunities for European Valleys". Aukera paregabea da Euskadiren aurkezpena egiteko, zibersegurtasun arloan ekin eta inbertitzeko leku erakargarria den heinean. Hala azalduko du Javier Diéguezek.\nEuskadik zibersegurtasun arloko ekintzailetzarako ekosistema oso bat eskaintzen du\nEuskadi leku ezin hobea da zibersegurtasun arloko enpresak sortu eta martxan jartzeko, eta ikuspegi horren bidez aurkeztuko da Europa mailan. Produkzio sistema eta baliabideetan berrikuntza txertatzeko apustua egin dugu, Basque Industry 4.0 delakoaren bidez; hori horrela izanik, gure herriak Basque Digital Innovation Hub proiektuaren aktibo eta zerbitzuen sarea eskaintzen die enpresei.\nBDIH-a I+D zentroen eta Eusko Jaurlaritza daukate jabetzan, eta bere aktiboak lankidetza-ekimen esanera egongo dira 2019ko lehen hiruhilekotik aurrera. Gainera, erakunde publiko eta instituzionalen babesa dauka. Ekimen honek azpiegitura bereziak ditu enpresen eskura; prestakuntza, ikerketa, proba eta balioztatze-jardueretarako, eta gaur egun aktibo dauden hiru ardatzen arabera egituratzen da: Fabrikazio osagarria, errobotika malgua eta Zibersegurtasuna.\nZibersegurtasun arloan lan egiten duten Euskadiko enpresak edo bertan instalatzeko interesa daukatenak BDIH proiektuarekin jar daitezke harremanetan. 4.0 motako 100 aktibotik gora izango dituzte eskura; 360 ikuspegia duen aholkularitza teknologikoa; industrializaziorako transferentzia teknologikoa, prestakuntza edo heziketarako workshop delakoak.\nGainera, enpresa horiek ez dira bakarrik egongo; izan ere, Zibersegurtasunaren ekosistema oso arin hazten eta garatzen ari da Euskadin. BCSC erakundeak presentzia izango du, sektoreko dinamizatzaile gisa, eta hiru lurralde historikoetako enpresa garrantzitsuak egongo dira; baina, gainera, i2basque sareak punta-puntako bost laborategi ere baditu: Vicomtech, 4.0 industria eta blockchain-ean zentratua, Tecnalia PTA, entrenamendu eta gaikuntzara bideratua, Tecnalia PTB (Smart-Grid, automobilgintza eta blockchain arlokoa), Ikerlan (produktuen ziurtagiri, testatze, 4.0 industria eta blockchain arlora bideratua) eta BCAM (eredu matematiko eta simulaziora bideratua).\nEuskadik badauka nazioarteko errekonozimendua herrialde berritzaile gisa eta, denon laguntzarekin, maila horretako errekonozimendua lortu nahi dugu zibersegurtasunaren sektorean ere.


Astran BOR BOR (K) – Joxemi Zumalabe Fundazioa\nHome / Ezkerra / Astran BOR BOR (K)\nBidearen erdira iritsi gara dagoeneko. Hirugarren asteburua pasa dugu Astran eta asteburu honetan ikusi ahal izan dugu taldea gero eta kohesionatuagoa dagoela, geroz eta hobeto ezagutzen dugula elkar eta honek bidea elkarrekin egiten lagunduko digu.\nToki sinbolikoa da Astra. Gernikako bonbardaketan zutik iraun zuen eraikin bakarretakoa da eta, lehen armak egiteko fabrika zena, gaur egun Gernikari bizia emateko herritarrek errekuperatutako eraikina da. Asteburuari hasiera emateko eta lekuan kokatzeko Markak dokumentala ikusteko aukera izan genuen. Bertan memoria historikoaren garrantzia nabarmendu nahi izan dute eta gernikar herria egiten ari den berreskurapen lana azpimarragarria da. Astrako kideen eskutik ere euren proiektua bertatik bertara ezagutzeko aukera izan genuen.\nLarunbat eta igandean ikastaroko bi ildo nagusietako bigarren azpiatalen inguruan aritu ginen lanean. Batetik antolakuntza, funtzionamendua eta aliantzen blokean harremanak, zaintza eta parte hartzea izan genituen eztabaidagai. Norbera, taldea eta proiektuaren arteko elkar zaintza nola lortu dezakegun zaila izaten da batzuetan eta dinamika ezberdinen bitartez hau modu orekatuan aurrera eraman ahal izateko gakoak bilatzen saiatu ginen. Bestetik, parte hartze gaietan aditu eta aritua den Marije Apodaka berdintasun teknikariaren bisita izan genuen. Berarekin parte hartze orekatuaz aritzeko aukera izan genuen. Zer egin dezakegun bilera bati probetxua ateratzeko, nola egin bilera batean denon ahotsa entzun dadin… Gure egunerokoan denbora asko eskaintzen diegu bilerei eta hauetan eroso sentitzeko moduak sortu behar ditugu.\nBigarren atalari dagokionez, zapalkuntzen jatorri eta egungo mekanismoetan sakontzen aritu ginen. Materialismo dialektikoaren inguruan eztabaidatzeko aukera izan genuen batetik, eta zapalkuntzak barneratzeko eta azaleratzeko formak aztertu genituen bestetik. Asteburuan argi geratu zen zapalkuntzak ezin direla modu isolatuan aztertu, zapalkuntzak elkar gurutzatuta daude eta horregatik intersekzionalitatea presente izan behar dugu hauek aztertzen ari garenean.\nAurtengo bor-bor(k)ko saioetan herri mugimenduetan ditugun beldur eta ezinegonetan fokua jartzeko erabakia hartu genuen Errekaleorren. Beizaman beldurrak identifikatu genituen eta oraingo honetan beldur eta ezinegon horiei aurre egiteko estrategiak bilatzen ahalegindu gara.\nAisialdirako eta tarte informaletarako tartea ere izan genuen. Patxada eta patxangakoek zentzumenekin jolasteko tartea eskaini ziguten. Gure egunerokotasunean hitzei ematen diegun zentralitatea alde batera utzi eta ukimenari, usaimenari… lekua eman genien. Asteburu honetan buruaz gain gorputza ere martxan jartzeko aukera izan dugu; sorkuntzak, antzerkiak, masajeek… izan dute beren tartea.\nBerriro ere Astratik motxila betearekin itzuli gara etxera. Orain ideia guzti horiek ordenatzea tokatzen zaigu, hauen inguruan hausnartu eta horrela hurrengo asteburuari begira jarriko gara. Ziur gaude asteburu hau bezain oparoa izango dela!